text:
༼༧༡༩༽
དུ་འགྱུར་ཞེས་གསུངས་པ་ནི་ཡན་ལག་གཞན་ཚང་གི་དབང་དུ་མཛད་པའོ། །གནས་ན་ཞེས་པ་ནི། དགེ་སློང་གིས་མུ་སྟེགས་ཀྱི་འདུག་གནས་དེར་ཞག་གཅིག་གནས་པ་ལ་ལྟུང་བ་མེད་ཀྱང་། ཉི་མ་གཉིས་སུ་གནས་ན་ཟན་མ་ཟོས་ཀྱང་སྔར་ཞག་གཅིག་ལོན་པར་གནས་ཟིན་པའི་དགེ་སློང་ལ་ཞག་གཉིས་པར་གནས་པ་ན་ཉེས་བྱས་ཀྱི་བྱེད་པ་པོའོ། །འགྲེལ་ཆུང་ལས་ཞག་རེ་རེ་ཉེས་བྱས་རེ་རེ་ཞེས་བཤད་དོ། །ད་ནི་ལྷུང་བཟེད་དོ་གསུམ་ཙམ་ལས་ལྷག་པར་ལེན་པའི་ལྟུང་བྱེད་འཆད་དེ། འདིའི་སྤྱི་དོན་ལ་བཞི་ལས། གླེང་གཞི་ནི་མཉན་ཡོད་དུ་དྲུག་སྡེས་བསོད་སྙོམས་བསླང་ཚད་ལས་ལྷག་པར་བླངས་པ་ལས་ལྟུང་བྱེད་དུ་བཅས་སོ། །དགག་བྱ་ནི་སྦྱིན་བདག་གི་ལོངས་སྤྱོད་ལ་གནོད་པ་དང་། ཚོད་མི་ཤེས་པའོ།་་་་་རྣམ་འབྱེད་འགྲེལ་ལས་བསླབ་པའི་གཞི་འདི་ནི་ཚོད་མི་ཤེས་པ་ཉིད་དགག་པའི་ཕྱིར་བཅས་པ་མཛད་དེ་ཞེས་སོ། །ངོ་ཏི་ནི་བཅས་ལྡན་དགེ་སློང་གིས་ཁྱིམ་པས་བསོད་སྙོམས་བསྟབས་ཤིང་ཅི་བདེར་མ་བྱས་པར་ཚད་ཡོངས་སུ་མ་དཔགས་པ་ལས་དུས་སུ་རུང་བ་ལྷུང་བཟེད་དོའམ་གསུམ་ལས་ལྷག་པ་བླངས་ཏེ་གནས་གཞན་དུ་ཁྱེར་ཏེ་ཟོས་པ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་གོ །དེ་ལ་གསུམ་ལས། གང་ལ་བླང་བའི་ཡུལ་ནི་ཁྱིམ་པ་ཆོས་དྲུག་ལྡན་གྱི་སྟེང་དུ། ཚད་ཡོངས་སུ་དཔོག་པ་པོ་མ་ཡིན་པ་སྟེ། ཡོངས་སུ་མ་དཔགས་པར་རོ་ཞེས་གསུངས་སོ། །སྦྱིན་བདག་གིས་ཚད་ཡོངས་སུ་དཔག་ན་ནི་ལྷུང་བཟེད་དོ་གསུམ་ལས་ལྷག་ཀྱང་ལྟུང་བ་མེད་དེ། སྦྱིན་བདག་གི་བསམ་པ་ལ་གནོད་པའི་དགག་བྱ་མེད་པའི་ཕྱིར་རོ། །གང་བླངས་ཏེ་ཟ་བའི་དངོས་པོ་ནི། དུས་སུ་རུང་བ་ཡིན་པ་དང་། སྦྱིན་བདག་དེ་ཉིད་ཀྱི་ཡིན་པ་དང་། ལྡམ་ལྡུམ་ལ་སོགས་མོད་པ་མ་ཡིན་པ་སྟེ་གསུམ་དང་། རུང་བ་དང་། ཚད་དང་ལྡན་པ་སྟེ་ལྔའོ། །གང་དུ་ཟ་བའི་གནས་ནི། གང་དུ་བླངས་པ་དེ་ནས་གཞན་དུ་ཁྱེར་བའི་གནས་ཡིན་པ་སྟེ། མནོས་པའོ་ཞེས་སོ། །གང་དུ་བླངས་པའི་གནས་དེ་ཉིད་དུ་ཟ་བ་ལ་ནི་ལྟུང་བ་མེད་དེ། གཞན་ལ་ནི་ལྟུང་བ་མེད་དོ་ཞེས་གསུངས་སོ། །བསམ་པའི་ཡན་ལག་ལ་གཉིས་ལས། འདུ་
༼༧༢༠༽
ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་རང་དགར་བླང་ཚད་ལས་ལྷག་པར་བླངས་ནས་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ནི། ཚད་ལས་ལྷག་པར་་་་་་ལུང་ཞུ་བ་ལས་ངག་མཚན་ཉིད་ལྔ་ལྡན་དགོས་པར་གསུངས། ལེན་ཞིང་གནས་གཞན་དུ་ཁྱེར་ཏེ་ཟ་བར་བྱེད་པའོ། །མཐར་ཐུག་ནི་མགུལ་དུ་མིད་པའོ། །ཡན་ལག་གི་དོན་ལ། བྲེའུ་ཆུང་དག་གི་ཚད་ནི་ཞེས་པ་བླང་དུ་གནང་བའི་བྲེའུ་ཆུང་དག་གི་གྲངས་ཀྱི་ཚད་དང་། ཚད་དེ་ལས་ལྷག་ན་ལྟུང་བ་བསྐྱེད་པའི་བྲེའུ་ཆུང་དག་གི་གྲངས་ཀྱི་ཚད་ནི་ཞེས་པའོ།་་་་་ལྷུང་བཟེད་དོ་གསུམ་ཙམ་ཞེས་པ་ལ་གང་བ་དོ་ནི་ལྷུང་བཟེད་རབ་ཚད་གང་དང་ཐ་ཚད་གང་སྟེ་གང་བ་དོ་ནི་འབྲིང་ཚད་གང་བ་དོའོ། །གང་བ་གསུམ་ནི་ཐ་ཚད་གང་བ་གསུམ་ལ་སྟེ། དེ་ལས་ལྷག་པར་ལེན་ན་ལྟུང་བྱེད་དོ། །ད་ནི་སྤངས་པ་ཟ་བའི་ལྟུང་བྱེད་འཆད་དེ། བསླབ་པར་བྱ་བ་ནི། ཇི་ཙམ་གྱིས་ཆོག་པ་བཟའ་བར་བྱའོ་ཞེས་ཏེ། དགག་བྱ་མཐུན་པའམ་རྒྱུར་འགྲོ་མཐུན་པའི་བསླབ་བྱའོ། །ཟས་བརྩམས་པས་ལྡང་བར་མི་བྱ་ཞེས་པ་ནི་སྤངས་ཟའི་རྒྱུར་འགྱུར་དགག་པའི་བསླབ་བྱའོ། །བརྩམས་ལྡང་གི་ཉེས་པའི་ངོ་ཏི་ནི། བཅས་ལྡན་དགེ་སློང་གིས་སྨན་བཞི་ལས་གང་ཡང་རུང་བ་གནས་དེ་ཉིད་དུ་བཟའ་བའི་ཆེད་ཀྱི་བྱིན་ལེན་བྱས་ནས་ཟོས་མ་ཟིན་པའི་བར་སྐབས་སུ་ལངས་པ་ལས་གྱུར་པའི་ཉེས་བྱས་སོ། །འདིའི་ཡན་ལག་ལ་བཞི་ལས། གཞིའི་ཡན་ལག་ལ་གསུམ་སྟེ། གང་ཟ་བར་བརྩམས་པའི་དངོས་པོ་དང་། གང་གི་ཚེ་ལྡང་བའི་དུས་དང་། གང་གིས་ལྡང་བའི་རྟེན་ནོ། །དང་པོ་ནི་སྨན་བཞི་ལས་གང་ཡང་རུང་བ་ཡིན་པ་དང་། གནས་དེ་ཉིད་དུ་བཟའ་བའི་བྱིན་ལེན་བྱས་པ་དང་།་་་་་ཡན་ལག་ཏུ་དགོས་ཏེ་ཊཱི་ཀ་ལས་གཞན་དུ་བཟའ་བར་བྱ་བ་གང་ཡིན་པ་དེ་ནི་བྱིན་ལེན་བྱེད་པ་ཡིན་གྱི་ཟས་བརྩམས་པ་ཉིད་ནི་མ་ཡིན་ཏེ་ཞེས་གསུངས་སོ། །རུང་བ་དང་། ཚད་དང་ལྡན་པ་སྟེ་བཞིའོ། །གཉིས་པ་གང་གི་ཚེ་ལྡང་བའི་དུས་ནི་གནས་དེ་ཉིད་དུ་ཟ་བའི་བྱིན་ལེན་བྱས་ཟིན་པ་ནས། ཆོག་པར་ཟོས་མ་ཟིན་པའི་བར་སྐབས་ཡིན་པ་དང་། མུ་གེའི་དུས་མ་ཡིན་པའོ། །གསུམ་པ་གང་གིས་ལྡང་བའི་རྟེན་ནི་གནང་བའི་རྐྱེན་ཅན་ནད་པ་མ་ཡིན་པ་དང་། ཆོག་པར་མ་ཟོས་པ་སྟེ། ནད་པ་ནི་ལུས་སྲོག་གི་རྐྱེན་དང་ལྡན་ཞིང་་་་་་ཊཱི་ཀ་ལས་ཆོག་པར་མ་ཟོས་པ་དེ་སྲིད་དུ་ལྡང་བར་མི་བྱས་ཏེ་ཞེས་གསུངས་ཤིང་། ཆོག་པར་ཟོས་ན་བར་སྐབས་སུ་
༼༧༢༡༽
ལྡང་བའི་ཐ་སྙད་མེད་པའི་ཕྱིར་རོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་རང་གར་ལྡང་བར་འདོད་པ་རྒྱུན་མ་ཆད་པའོ། །སྦྱོར་བ་ིན་ལྡང་བར་བྱེད་པ་སྟེ། མཐར་ཐུག་ནི་ལངས་པ་རྫོགས་པའོ། །སྐབས་འདིར་ཁ་ཅིག་ན་རེ་བྱིན་ལེན་བཤིག་པས་བརྩམས་ལྡང་གི་ཉེས་བྱས་འབྱུང་བ་ཁེགས་ཏེ། བརྩམས་ལྡང་གི་རྒྱུ་བཤིག་པའི་ཕྱིར་རོ་ཞེས་ཟེར་རོ། །དེ་ལ་བརྟག་སྟེ། ཟས་བརྩམས་པར་འགྱུར་བའི་རྒྱུ་བཤིག་པའི་ཕྱིར་རོ་ཞེས་ཟེར་རམ། བརྩམས་ལྡང་གི་ཉེས་པ་བསྐྱེད་བྱེད་ཀྱི་རྒྱུ་བཤིག་པའི་ཕྱིར་ཞེས་ཟེར། དང་པོ་ལྟར་ན་ཁྱབ་པ་མ་གྲུབ་ཅིང་། གཉིས་པ་ལྟར་ན་རྟགས་མ་གྲུབ་སྟེ། དེ་ཉིད་དུ་ཟ་བའི་དམ་བཅས་པ་རལ་བའི་སྒོ་ནས་བརྩམས་ལྡང་གི་ཉེས་པར་འགྱུར་བའོ། །སྤངས་པ་དང་ལྷག་པོར་བྱེ་བྲག་ཏུ་བསྟན་པ་ལ་གཉིས་ལས། དང་པོ་སྤངས་པ་བྱེ་བྲག་ཏུ་བསྟན་པ་ནི། སྤངས་པ་ནི་གནས་བཏང་བའོ་ཞེས་པ་ནས་སོ། །འདིའི་སྤྱི་དོན་ལ་བཞི་ལས། ཟས་སྤངས་པ་རྫོགས་པར་བྱེད་པའི་གཞིའི་ཡན་ལག་ལ་ལྔ་སྟེ། གང་སྤངས་པའི་དངོས་པོ་དང་། གང་ལ་སྤངས་པའི་ཡུལ་དང་། གང་དུ་སྤངས་པའི་གནས་དང་། གང་གི་ཚེ་སྤངས་པའི་དུས་དང་། གང་གིས་སྤངས་པའི་རྟེན་ནོ། །དང་པོ་ལ་གསུམ་ལས། དུས་སུ་རུང་བའི་བཟའ་བའམ། བཅའ་བ་ཡིན་པ་སྟེ། དུས་སུ་རུང་བའི་སྐྱོ་མ་དང་ཐུག་པ་དག་ནི་སྤངས་པའི་ཐ་སྙད་མི་རྫོགས་པའི་ཕྱིར་རོ། །རུང་བ་ཚད་དང་ལྡན་པ་སྟེ། ལུང་རྣམ་འབྱེད་ལས་མི་རུང་བ་ཉིད་ནི་སྤངས་པར་མི་འགྱུར་རོ་ཞེས་གསུངས་པ་དང་། ཚད་དང་མི་ལྡན་པ་སྟེ་ཟས་ཁམ་དུ་མ་ལོངས་པའི་བྲལ་དྲུལ་དག་ལ་ནི་སྤངས་པའི་ཐ་སྙད་མི་རྫོགས་པའི་ཕྱིར་རོ། །གཉིས་པ་གང་ལ་སྤངས་པའི་ཡུལ་ལ་དྲུག་ལས། བསླབ་པ་ལྟ་བ་མཚན་གྱི་སྒོ་ནས་བྱིན་ལེན་སྟོབས་པར་འོས་པ་སྟེ། བྱིན་ལེན་སྟོབས་པ་འཐོབ་པའི་ཕྱོགས་ན་འགྲེང་བ་ཞེས་གསུངས་པས་སོ། །བསམ་པ་ཐག་པ་ནས་འདྲེན་པར་འདོད་པ་སྟེ། མཐོ་འཚམས་པ་ནི་བྱིན་ལེན་སྟོབས་པ་ཉིད་མ་ཡིན་ནོ་ཞེས་གསུངས་པས་སོ། །ཟས་དེ་གྱེན་དུ་གདེག་པར་ནུས་པ་སྟེ། མི་ནུས་ན་བྱིན་
༼༧༢༢༽
ལེན་སྟོབས་པ་པོ་མཚན་ཉིད་དང་མི་ལྡན་པའི་ཕྱིར་རོ། །ཟས་དང་བཅས་པ་སྟེ། ལུང་རྣམ་འབྱེད་ལས་ཟས་ཡོད་པ་དང་ཞེས་གསུངས་ལ། ལུང་དེའི་འགྲེལ་བ་ལས་ཟས་མེད་ན་དོན་མེད་པས་སྤངས་ཀྱང་སྤངས་པ་ཉིད་མ་ཡིན་ནོ་ཞེས་སོ། །ལུས་ཐ་མལ་པར་གནས་པ་དང་། ཐ་སྙད་ལྔ་ལྡན་ནི་གནད་ཀྱིས་སྦྱར་ཞེས་སྔ་མ་རྣམས་འཆད་དོ། །འོན་ཀྱང་མ་ནིང་དང་མཚན་གཉིས་ཅན་མ་ཡིན་པ་ནི་འདིར་ཁས་མི་བླང་སྟེ། ལུང་རྣམ་འབྱེད་ལས་ཟས་སྟོབས་པ་ཡོད་པ་ནི་སྐྱེས་པའམ་བུད་མེད་དམ་མ་ནིང་ཡོད་པའོ་ཞེས་གསུངས་སོ། །དེས་ན་འདིར་ཐ་སྙད་བཞི་ལྡན་ཞེས་རིགས་སོ། །གསུམ་པ་གང་དུ་སྤང་བའི་གནས་ནི་མངོན་སུམ་ཡིན་པ་དང་། མཚམས་ཀྱི་ནང་ཡིན་པ་དང་། འཐོབ་པའི་ཕྱོགས་ན་གནས་པ་སྟེ། བྱིན་ལེན་ལ་བཤད་པས་གྲུབ་ཅིང་། གཞན་དུ་ན་སྤངས་པར་མི་འགྱུར་བའི་ཕྱིར་རོ། །བཞི་པ་གང་གི་ཚེ་སྤངས་བའི་དུས་ནི། སྔ་རོ་ཡིན་པ་དང་། ཆོག་པར་ཟོས་པའི་དུས་ཡིན་པ་དང་། མུ་གེའི་དུས་མ་ཡིན་པ་སྟེ། ཕྱི་དྲོ་ལ་སོགས་པ་ཡིན་ན་དུས་སུ་རུང་བའི་ཟས་སྟོབས་པ་འབྱུང་རིང་བའི་ཕྱིར་དང་། ཆོག་པར་མ་ཟོས་ན་ཟས་སྤོང་བར་མི་འགྱུར་བའི་ཕྱིར་དང་། མུ་གེའི་ཚེ་ན་སྨན་གྱི་གཞི་ལས་སྤངས་པ་ཟ་བའི་ཉེས་པ་མི་འབྱུང་བར་གསུངས་པས་ཤེས་སོ། །ལྔ་པ་གང་གིས་སྤངས་པའི་རྟེན་ནི། ཆོག་པར་ཟོས་པ་དང་། མི་ཟ་བར་བརྟག་པ་བྱས་པའོ། །བསམ་པའི་ཡན་ལག་ལ། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་བསམ་པ་ཐག་པ་ནས་གནས་སྐབས་དེར་ཟས་སྤོང་བར་འདོད་པ་རྒྱུན་མ་ཆད་པའོ། །སྦྱོར་བ་ནི་ཚིག་ལྷག་མ་མེད་པར་སྤོང་བར་ཞུགས་པའོ། །མཐར་ཐུག་ནི་ཕ་རོལ་པོས་དོན་གོ་ཞིང་རང་གིས་ཟ་བའི་གནས་བཏང་བ་སྟེ། སྤངས་པ་ནི་གནས་བཏང་བའོ་ཞེས་གསུངས་ལ། རྣམ་འབྱེད་འགྲེལ་ལས་གནས་བཏང་བ་མེད་ན་སྤངས་པར་མི་འགྱུར་བས་མ་སྤངས་པ་ཡིན་ནོ་ཞེས་བཤད་དོ། །ཚིག་གིས་སྤོང་བ་མ་བྱས་པ་དང་། གནས་བཏང་བ་མེད་པར་མི་ཟ་བར་བརྟག་པ་བྱས་པས་ཟ་ན་ནི་སྤངས་པ་མ་རྫོགས་པའི་ཕྱིར་ན་སྤངས་ཟའི་ལྟུང་བྱེད་དུ་མི་འགྱུར་ཡང་། ཉེས་བྱས་སུ་འགྱུར་ཏེ། རྣམ་་་་་་བྱ་བ་བཏང་བས་མི་བཟའ་བར་མི་བྱའོ་ཞེས་པའི་སྐབས་ཀྱི། འབྱེད་འགྲེལ་
༼༧༢༣༽
ལས་བཟའ་བར་མི་བྱ་བ་ནི་ཡིད་ཀྱིས་སྤངས་པའི་ཕྱིར་ཉེས་བྱས་སུ་གྱུར་ན་མི་རུང་ངོ་ཞེས་བྱ་བའི་ཐ་ཚིག་གོ་ཞེས་སོ། །ཡན་ལག་གི་དོན་ལ། མི་ཟ་བར་བརྟག་པ་བྱས་པ་ཙམ་གྱིས་སྤངས་པར་འགྱུར་རམ་སྙམ་ན། མ་ཡིན་ཏེ་སྤངས་པ་ནི་དགེ་སློང་ཟས་ཟ་ཞིང་འདུག་པའི་གནས་བཏང་བའོ། །ཊཱི་ཀ་ལས་ཟས་ཟོས་ཟིན་ནས་ད་མི་ཟའོ་ཞེས་སྤངས་ཏེ་སྟན་ལས་ལངས་པ་སྟེ་ཞེས་སོ། །ལུང་རྣམ་འབྱེད་ལས་སྟན་གང་ལ་འདུག་པ་དེ་ལས་ལངས་པའོ་ཞེས་གསུངས་སོ། །འདུག་པའི་འོ་ཞེས་པ་ནི་འདུག་པའི་གནས་བཏང་བ་སྟེ། དགེ་སློང་ཟས་ཟ་ཞིང་འདུག་པའི་གནས་དེའི་ཉེ་འཁོར་འདོམ་གང་འདས་པའོ་ཞེས་གསུང་ངོ་། །བྱིན་ལེན་སྟོབས་པ་འཐོབ་པའི་ཕྱོགས་ན་འགྲེང་བ་ཞེས་པ་འདི་ལ་བརྟེན་ནས་ཁ་ཅིག་་་་་་བ་རང་། ན་རེ་བྱིན་ལེན་འཐོབ་པ་ལ་བྱིན་ལེན་སྟོབས་པ་པོ་འགྲེང་བ་ཡན་ལག་ཏུ་དགོས་ཏེ། ཊཱི་ཀ་ལས་བྱིན་ལེན་སྟོབས་པ་འབྲིམ་མཁན་གྱི་ཁྱད་པར་ཇི་ལྟ་བུ་ཞེ་ན། དེའི་ཕྱིར་འཐོབ་པའི་ཕྱོགས་ན་འགྲེང་བ་ཞེས་བཤད་ཅིང་། རིགས་པས་ཀྱང་འགྲེང་བ་ནི་གུས་པའི་སྤྱོད་ལམ་ཡིན་པའི་ཕྱིར་རོ་ཞེས་ཟེར་རོ། །དེ་དགག་པ་ལ་གཉིས་ལས། དང་པོ་གནོད་བྱེད་བརྗོད་པ་ནི་འདྲེན་པ་པོ་འདུག་སྟེ། འདྲེན་པ་ལས་མི་འཐོབ་ན། མེ་ཏོག་ཕྲེང་རྒྱུད་ལས། འདྲེན་པ་ཉེ་བར་གནས་པ་དང་། །མདུན་ན་འདུག་དང་ཆོ་ག་ཤེས། །ཞེས་བཤད་པ་དང་འགལ་ལོ། །འགྲེལ་ཆུང་གི་མདོ་རྩ་བ་ལས་བྱིན་ལེན་སྟོབས་པ་འཐོབ་པའི་ཕྱོགས་ན་གནས་པ་ལ་སྤང་བ་བྱས་ནས་སོ་ཞེས་འདུག་པ་ལ་སྤང་བར་བྱས་ན་སྤངས་པར་འགྱུར་བར་གསུངས་པས། འདུག་པ་ལས་བྱིན་ལེན་འཐོབ་པར་ཤེས་སོ། །གཉིས་པ་སྒྲུབ་བྱེད་གཞིག་པ་ནི། འགྲེང་བ་སྤང་བ་བྱས་ནས་སོ་ཞེས་པ་འདི་ནི་ཟས་་་་་་བྱིན་ལེན་སྟོབས་པ་པོའི་ངེས་གཟུང་གི་ཡན་ལག་བསྟན་པ་མ་ཡིན་གྱི། སྤངས་པའི་ཡུལ་བསྟན་པ་སྟེ། དེ་ཡང་འགྲེང་བ་མཚོན་པ་ཙམ་སྟེ་འདུག་པ་ལ་སྤངས་ན་ཡང་སྤངས་པར་འགྱུར་ཏེ། འགྲེལ་ཆུང་ལས་འདུག་པ་ལ་སྤངས་པ་བྱས་ནས་སོ་ཞེས་བཤད་དོ། །འགྲེང་བ་ནི་
༼༧༢༤༽
གུས་པའི་སྤྱོད་ལམ་ཡིན་པའི་ཕྱིར་ཞེས་སྒྲུབ་བྱེད་དུ་བཀོད་པ་དེ་ལྟར་ན་ཕྱག་འཚལ་ཞིང་འདྲེན་པ་དེ་ཡང་གུས་པའི་སྤྱོད་ལམ་ཡིན་པའི་ཕྱིར་བྱིན་ལེན་ཐོབ་པའི་ཡན་ལག་ཏུ་དགོས་པར་ཐལ་བར་འགྱུར་རོ། །དེས་ན་འདྲེན་པ་པོའི་སྤྱོད་ལམ་བཞི་པོ་གང་གིས་དྲངས་ཀྱང་བྱིན་ལེན་འཐོབ་བོ།་་་་་།གསོལ་ཅིག་ཅེས་བྱ་བ་ཡང་། ཞེས་པའི་ཊཱི་ཀ་ལས་གསོལ་ཅིག་ཅེས་པའི་སྒྲ་འདི་ནི་ཁ་ཅིག་ཏུ་གཞན་གྱི་ཡུལ་ལ་བྱ་བའི་ཚུལ་གྱིས་འཇུག་པ་ཡང་ཡིན་པས་འདིས་ནི་གཞན་དག་ལ་བྱིན་ཅིག་ཅེས་བྱ་བར་སྟོན་ཏོ་ཞེས་པ་ནི་གསོལ་ཅིག་ཅེས་བྱ་བ་ནི་སྐབས་ཁ་ཅིག་ཏུ་དགེ་སློང་གཞན་ལ་ཟས་འདྲེན་དུ་འཇུག་པ་ལ་གོ་བས་གཞན་ལ་བྱིན་ཅིག་པར་ན་སྟོན་ཏོ་ཞེས་པའོ། །ཊཱི་ཀ་ལས་གལ་ཏེ་རང་ཉིད་མི་ལེན་ནའོ། །རང་གི་ཡུལ་ལ་བཀག་པའི་འབྲས་བུར་མི་འགྱུར་རམ། ཞེས་པ་ནི་རང་དང་ཆོ་ག་གཅིག་པའི་ཕྱིར་དགེ་སློང་གཞན་ལ་སྤངས་ན། སྤངས་པ་ལ་སྟོབས་པའི་ཉེས་པར་མི་འགྱུར་རམ་ཞེས་པའོ། །དེའི་ལན་ིན་ཊཱི་ཀ་ལས་འགྲིམ་པ་གང་ཡིན་པ་དེ་ཉིད་ཀྱི་ཚེ་རང་གི་ཡུལ་ལས་ཕྱིར་བཀག་པར་ཟད་ཀྱི་ཟན་ཐམས་ཅད་བཀག་པ་ནི་མ་ཡིན་ནོ། །ཞེས་རང་འབའ་ཞིག་གིས་སྤངས་པར་ཟད་ཀྱི། དགེ་སློང་ཐམས་ཅད་ཀྱིས་སྤངས་པ་ནི་མ་ཡིན་ནོ་ཞེས་པའི་དོན་ཏོ། །གཉིས་པ་ལྷག་པོར་བྱེ་བྲག་ཏུ་བསྟན་པ་ནི། མཚམས་ཀྱི་ཕྱི་རོལ་དང་། ཞེས་པ་ནས་སོ། །འདིའི་སྤྱི་དོན་ལ་གཉིས་ལས། དང་པོ་ལྷག་པོར་བྱས་པའི་དགོས་པ་ལ། དངོས་ཀྱི་དགོས་པ་ནི་སྤངས་ཟའི་ཉེས་པ་མི་འབྱུང་བ་སྟེ། བརྒྱུད་པའི་དགོས་པ་ནི་བཅས་པའི་མཚམས་ཟིན་པའོ། །གཉིས་པ་བསྡུས་པའི་དོན་ལ་བརྒྱད་ལས། དང་པོ་ལྷག་པོར་བྱེད་པར་ཞུ་བ་པོ་གང་གིས་ཞུ་བ་ནི། བསྙེན་རྫོགས་ཀྱི་སྡོམ་པ་གསོར་རུང་ཡན་ཆད་དང་ལྡན་པ་དང་ཤེས་པ་རང་བཞིན་དུ་གནས་པ་དང་། ལུས་ཐ་མལ་པར་གནས་པ་དང་གནས་ནས་མ་ཕྱུང་བ་སྟེ། ཆོ་ག་རྣམ་གཞག་གི་ཐུན་མོང་བ་བཞིའི་སྟེང་དུ། སྤངས་པ་ཡིན་པ་དང་། གནང་བའི་རྐྱེན་ཅན་ནད་པ་མ་ཡིན་པ་སྟེ། ཐ་མ་གཉིས་ལས་གཞན་དུ་ན་སྤངས་ཟའི་ལྟུང་བ་འགེགས་པའི་དགོས་པ་མེད་པའི་ཕྱིར་རོ། །གཉིས་པ་ལྷག་པོར་བྱེད་པ་པོ་གང་གིས་བྱ་བ་ནི། ཐུན་མོང་བ་དགེ་སློང་ཆོས་དྲུག་ལྡན་གྱི་སྟེང་དུ། མཚམས་ཀྱི་
༼༧༢༥༽
ནང་ན་གནས་པ་དང་། ཟ་བའི་གནས་མ་བཏང་བས་བྱ་སྟེ། མཚམས་ཀྱི་ཕྱི་རོལ་དང་ཞེས་པ་དང་། གནས་མ་བཏང་བས་བྱ་བ་ཉིད་དོ་ཞེས་གསུངས་པས་སོ། །གང་ལ་གསོལ་བ་བཏབ་པའི་དགེ་སློང་ཡིན་པ་སྟེ། གསོལ་བས་བྱ་བ་ཉིད་ཡིན་ནོ། །ཞེས་གསུངས་པས་སོ། །གསུམ་པ་དངོས་པོ་གང་ལ་ལྷག་པོར་བྱ་བ་ནི། དངོས་པོ་ཆོས་དྲུག་ལྡན་ཏེ། སྔར་སྤངས་པའི་སྐབས་སུ་ཇི་སྐད་བཤད་པའི་དངོས་པོ་ཆོས་གསུམ་ལྡན་གྱི་སྟེང་དུ། ཟས་སྤངས་པའི་དགེ་སློང་རང་ངམ་རང་དང་ཆོ་ག་གཅིག་པ་དབང་བ་ཡིན་པ་དང་། ཟས་སྤངས་པའི་དགེ་སློང་དེ་ཟས་དེ་མི་དབང་ཡང་རང་དང་འདྲ་བའི་དགེ་སློང་གཞན་གྱི་ཟས་ལ་ཡང་ལྷག་པོར་བྱར་རུང་སྟེ། སྤངས་པ་ལ་སྟོབས་པའི་གླེང་གཞིས་ཤེས་སོ།་་་་་བྱིན་ལེན་བྱས་པ་དང་འབྲེལ་བ་དང་། སྔར་ལྷག་པོར་བྱས་པ་དང་མ་འབྲེལ་བ་སྟེ། གཞན་དུ་ལྷག་པོར་གྱི་ཆོ་ག་མི་ཆགས་པའི་ཕྱིར་དང་། ལྷག་པོར་ཆགས་པའི་རྟེན་མེད་པའི་ཕྱིར་དང་། ལྷག་པོར་གྱི་ཆོ་ག་དོན་མེད་པའི་ཕྱིར་ཏེ། གོ་རིམ་བཞིན་ནོ། །བཞི་པ་གནས་གང་དུ་ལྷག་པོར་བྱ་བ་ནི་མངོན་སུམ་ཡིན་པ་དང་། མཚམས་ཀྱི་ནང་ཡིན་པ་དང་། འཐོབ་པའི་ཕྱོགས་ན་གནས་པ་སྟེ།་་་་་གནས་ཆོས་གསུམ་ལྡན་ཏེ། སྔར་སྤངས་པའི་སྐབས་སུ་བཤད་པ་བཞིན་ནོ། །ལྔ་པ་དུས་གང་གི་ཚེ་ལྷག་པོར་བྱ་བ་ནི། སྔ་དྲོ་ཡིན་པ་དང་། སྤངས་པའི་དུས་ཡིན་པ་དང་། མུ་གེའི་དུས་མ་ཡིན་པ་སྟེ། ཕྱི་དྲོ་ལ་སོགས་པ་དུས་སུ་རུང་བ་ལ་ལོངས་སྤྱོད་པ་བཀག་པའི་ཕྱིར་དང་། མ་སྤངས་པའི་དུས་དང་མུ་གེའི་དུས་ཡིན་ན་སྤངས་ཟ་གནང་བས་ལྷག་པོར་བྱ་མི་དགོས་པའི་ཕྱིར་རོ། །དྲུག་པ་ཚུལ་ཇི་ལྟར་ལྷག་པོར་བྱ་བ་ནི། སྦྱོར་དངོས་རྗེས་གསུམ་ལས། སྦྱོར་བ་ནི་ལག་པ་བཀྲུས་ཏེ་བྱིན་ལེན་བྱས་ནས་ལྷག་པོར་བྱེད་པར་ཞུ་བའི་སྔགས་ལན་ཅིག་བརྗོད་པ་དང་། ལྷག་པོར་བྱེད་པ་པོ་དེས་ཁམ་གཉིས་སམ་གསུམ་ཟ་བ་སྟེ། ལུང་རྣམ་འབྱེད་ལས་ཁམ་གཉིས་སམ་གསུམ་ཟོས་ནས་དེའི་་་་་་རྗེས་སུ་ལྷག་པོར་བྱའོ། །ཞེས་གསུངས་པས་སོ། །ལྷག་པོར་བྱ་བའི་དངོས་གཞི་ནི། ཊཱི་ཀ་ལས་ལྷག་པོར་བྱེད་པས་ལྷག་པོར་ཇི་ལྟར་བྱ་ཞེ་ན། ཁྱོད་ཀྱིར་གྱུར་གྱིས་བཞུད་ཅིག་ཅེས་བྱ་བའི་ཚིག་གིས་བྱའོ་ཞེས་སོ། །རྗེས་ཀྱི་བྱ་བ་ནི། ཟས་དེ་ལྷག་པོར་བྱེད་པ་པོས་ཞུ་བ་པོ་ལ་
༼༧༢༦༽
གཏད་ཅིང་ཞུ་བ་པོས་བླངས་པའོ། །བདུན་པ་ལྷག་པོར་གྱི་སྒྲ་བཤད་པ་ནི། ཟོས་པའི་ལྷག་མར་བྱས་ཤིང་བོར་བས་ན་ལྷག་པོར་ཞེས་བྱ་སྟེ། ཊཱི་ཀ་ལས་ལྷག་པོར་ཞེས་བྱ་བ་ནི་ལྷག་མར་བྱས་ཤིང་བོར་བ་སྟེ་ཞེས་བཤད་དོ། །བརྒྱད་པ་ལྷག་པོར་བྱས་པ་འཇིག་པའི་རྒྱུ་ནི། བྱིན་ལེན་འཇིག་པའི་རྒྱུ་ཀུན་གྱིས་ལྷག་པོར་འཇིག་སྟེ་ལྷག་པོར་ཆགས་པའི་རྟེན་ཞིག་པའི་ཕྱིར་རོ།་་་་་གྱང་ཞིག་པ་ན་གྱང་རིས་གཞིག་པ་བཞིན་ནོ། །གནས་སྐབས་བསྐ་བ་ལས་སླ་བར་གྱུར་ཀྱང་འཇིག་སྟེ། སྤངས་ཟ་དགག་དགོས་པའི་གནས་སྐབས་མ་ཡིན་པར་གྱུར་པའི་ཕྱིར་རོ།་་་་་ལྷག་པོར་བྱེད་པ་ཞུ་བའི་ཆོ་ག་ལ། དངོས་གཞིའི་ཆོ་ག་ཡིན་ཞེས་འཁྲུལ་བ་མང་། ལྷག་པོར་བྱེད་པའི་དངོས་གཞིའི་ཆོ་ག་ལ། མཇུག་གི་ཆོ་གར་འཁྲུལ་བ་ཤིན་ཏུ་མང་། །ཞུ་བ་པོ་ལ་བྱེད་པ་པོར་འཁྲུལ་ཞིང་། །བྱེད་པ་པོ་ལ་ཡུལ་དུ་འཁྲུལ་བ་མང་། །འཁྲུལ་བ་བཞི་པོ་དེ་དག་བསལ་བྱའི་ཕྱིར། །ལུང་དང་བསྟན་བཅོས་རྣམས་ལ་ལེགས་པར་དཔྱོད། ཡན་ལག་གི་དོན་ལ། རུང་བ་མ་ཡིན་པ་དང་དེ་དང་འདྲེས་པ་ལ་ནི་མི་བྱ་བ་ཉིད་དོ་ཞེས་པ་ལ་ཁ་ཅིག་ན་རེ་བྱས་ན་ཆགས་པ་ཉིད་ཡིན་ཏེ། མདོ་སྔ་མ་གཉིས་ལ་མི་འབྱུང་ངོ་ཞེས་སྨོས་ནས། འདིར་ནི་མིང་འབྱུང་ངོ་ཞེས་མ་སྨོས་པར་མི་བྱ་བ་ཉིད་དོ་ཞེས་བཤད་པས་ཤེས་སོ་ཞེས་ཟེར། འོ་ན་མི་རུང་བ་ལོངས་སྤྱོད་པ་མ་བཀག་པར་ཐལ། ལྷག་པོར་ནི་ལོངས་སྤྱོད་པའི་དོན་དུ་ཡིན་ལ་མི་རུང་བ་ལ་ཡང་ལྷག་པོར་ཆགས་པའི་ཕྱིར་རོ། །རྟགས་ཟུར་ཕྱི་མ་ཁས་བླངས་པའོ། །འོན་ཀྱང་ལག་ཉར་བླངས་པ་ལ་སོགས་པ་མི་རུང་བ་ལ་བྱིན་ལེན་ནི་ཆགས་ཏེ། བཟའ་བར་བྱ་བ་རུང་བ་མ་ཡིན་པ་ཉིན་མཚན་འདས་པ་ནི་་་་་་གསོག་འཇོག་ཏུ་འཇོག་པའི་ཉེས་བྱས་སུ་འགྱུར་ཏེ། ཟོས་པ་དང་འདྲ་ཞེས་གསུངས་པས་ཤེས་ལ། གོས་མི་རུང་བ་ལ་ཡང་རྐྱེན་དབང་གིས་བྱིན་རླབས་ཆགས་པ་ཡོད་དོ། །ལྷག་པོར་བྱེད་པ་པོ་དགེ་སློང་གང་གིས་ལྷག་པོར་བྱ་བ་ནི། གང་ལ་་་་་་གསོལ་བས་་་་་་བཏབ་པ། བྱ་བ་ཉིད་ཡིན་ནོ་ཞེས་པ་སྟེ།་་་་་ལྷག་པོར་བགྱིས་ཏེ་སྩལ་དུ་གསོལ་ཞེས། ལྷག་པོར་བྱེད་པར་ཞུ་བའི་ཆོ་གས་་་་་་གསོལ་བ་བཏབ་ནས། དགེ་སློང་གང་ལ་གསོལ་བ་བཏབ་པའི་དགེ་སློང་དེས་ལྷག་པོར་བྱ་བ་ཉིད་ཡིན་ནོ་ཞེས་བསྟན་པའོ། །ལྟུང་བ་རྣམ་པར་བཞག་པ་ནི། ཤེས་གཙོའོ་ཞེས་སོ། །འདིའི་སྤྱི་དོན་ལ་བཞི་ལས། གླེང་གཞི་ནི་མཉན་ཡོད་དུ་དྲུག་སྡེས་ཟས་སྤངས་ནས་ཟོས་པ་ལས་ལྟུང་བྱེད་དུ་བཅས་སོ། །དགག་བྱ་ནི་ཟས་ལ་འདོད་པ་ཆེ་བའི་ཚུལ་གྱིས་གཞན་དག་མ་དད་པ་
༼༧༢༧༽
སྐྱེ་བའོ།་་་་་འགྲེལ་ཆུང་ལས་སྤངས་ནས་ལངས་ཤིང་། ཡང་འདུག་ནས་བཟའ་བ་གཞན་གྱི་མིག་ཏུ་མི་མཛེས་པའི་ཕྱིར་ལྟུང་བྱེད་དུ་བཅས་ཞེས་བཤད་དོ། །ངོ་ཏི་ནི་བཅས་ལྡན་དགེ་སློང་གིས་ཟས་སྤངས་པ་རྫོགས་པས་དུས་སུ་རུང་བའི་བཟའ་བའམ་བཅའ་བ་ལྷག་པོར་མ་བྱས་པ་ཟོས་པ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་ལ་གསུམ་སྟེ། གང་བཟའ་བའི་དངོས་པོ་དང་། གང་གི་ཚེ་ཟ་བའི་དུས་དང་། གང་གིས་ཟ་བའི་རྟེན་ནོ། །དང་པོ་ནི་སྔར་སྤངས་པའི་སྐབས་སུ་ཇི་སྐད་བཤད་པའི་དངོས་པོ་ཆོས་གསུམ་ལྡན་་་་་་དུས་སུ་རུང་བའི་བཟའ་བ་དང་བཅའ་བ་ཡིན། རུང་བ་དང་ཚད་དང་ལྡན་པ་སྟེ་དེ་གསུམ། གྱི་སྟེང་དུ། རང་ངམ་རང་དང་ཆོ་ག་གཅིག་པས་ལྷག་པོར་བྱས་པ་དང་མ་འབྲེལ་བ་དང་། མིད་པ་གཉིས་པ་ལ་སྒྲེགས་པའི་ཟས་མ་ཡིན་པ་སྟེ། ལྷག་པོར་མ་བྱས་པ་ཉིད་ལའོ་ཞེས་པ་དང་། མིད་པ་གཉིས་པས་དུས་མ་ཡིན་པའི་སྒྲེགས་པ་ཞེས་པ་ནས། དེའི་ཕྱིར་གཞན་གྱི་དུས་མ་ཡིན་པ་དང་སྤངས་པའི་ཚེ་ཞེས་གསུངས་པས་ཤེས་སོ། །གཉིས་པ་ནི་སྤངས་པའི་དུས་ཡིན་པ་དང་། མུ་གེའི་དུས་མ་ཡིན་པ་སྟེ། སྤངས་པ་ཉིད་དང་ཞེས་པ་དང་། པདྨའོ་ཞེས་བྱ་བ་ཡན་ཆད་ནི་མུ་གེའི་འོ་ཞེས་གསུངས་པས་སོ། །གསུམ་པ་ནི་ཟས་སྤངས་པ་རྫོགས་པ་སྟེ། སྤངས་པ་ཉིད་དང་ཞེས་སོ། །གནང་བའི་རྐྱེན་ཅན་ནད་པ་མ་ཡིན་པ་སྟེ། གསོ་བའི་དོན་ཉིད་མ་གཏོགས་སོ་ཞེས་གསུངས་སོ། །སྒྲེགས་པའི་ཟས་ལ་མིད་པ་གཉིས་པ་མ་ཡིན་པ་དང་གསུམ་མོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་རང་དགར་སྤངས་པ་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ནི་སྤངས་ནས་ཟ་བར་ཞུགས་པའོ། །མཐར་ཐུག་ནི་མགུལ་དུ་མིད་པའོ། །ཡན་ལག་གི་དོན་ལ། བཟའ་བ་ཁོ་ན་ཟོས་པ་ལས་འདིའི་ལྟུང་བྱེད་དུ་འགྱུར་རམ་ཞེ་ན། བཟའ་བ་དང་བཅའ་བ་གཉིས་ཀྱི་སྤྱི་བཟུང་བའི་ཕྱིར་་་་་་བཟའ་བ་དང་བཅའ་བ་གང་ཡང་རུང་བའི། ཟས་ཙམ་མོ་ཞེས་གསུངས་ཏེ། རང་གི་རྣམ་བཤད་དང་ཊཱི་ཀ་ལས་ཟས་ཙམ་མོ་ཞེས་བྱ་བ་
༼༧༢༨༽
སྨོས་ཏེ་བཅའ་བར་བྱ་བ་ཙམ་ཡང་ཞེས་བྱ་བའི་ཐ་ཚིག་གོ་ཞེས་བཤད་དོ། །བཟའ་བ་སྤངས་ན་ནི་བཟའ་བ་ཟོས་ན་ཡང་ལྟུང་བྱེད་དུ་འགྱུར་ལ། བཅའ་བ་ཟོས་ན་ཡང་ལྟུང་བྱེད་དུ་འགྱུར་བས་ཟས་ཙམ་ཟོས་ནའོ། །བཟའ་བ་སྤངས་པ་ནི་བཅའ་བ་སྤངས་པར་འགྱུར་ཡང་། བཅའ་བ་སྤངས་པས་བཟའ་བ་སྤངས་པར་མི་འགྱུར་བས་བཅའ་བ་སྤངས་པས་བཟའ་བ་ཟ་བས་ནི་སྤངས་ཟའི་ཉེས་པར་མི་འགྱུར་རོ།་་་་་ཟས་ཙམ་མོ་ཞེས་པ་འགྲེལ་ཆུང་ལས་ཁམ་གཅིག་ཡན་ཆད་ཙམ་ཞེས་ཀྱང་བཤད་དོ། །ལུང་ལས་དགེ་སློང་དག་སྟན་གཅིག་པའི་ཟས་ཟོ་ཞིག་དང་ཞེས་དང་པོར་གསུངས་པའི་རྗེས་སུ་ལྟུང་བྱེད་འདི་བཅས་པ་ཡིན་པས། སྟན་གཅིག་པའི་ཟས་ཀྱི་ལྟུང་བྱེད་དོ་ཞེས་གསུངས་ཏེ། རང་གི་རྣམ་བཤད་དང་ཊཱི་ཀ་ལས་འདིར་སྟན་གཅིག་པའི་ཟས་དང་པོར་བཅས་པས་ཞེས་བཤད་དོ། །ད་ནི་སྤངས་པ་ལ་སྟོབས་པའི་ལྟུང་བྱེད་འཆད་དེ། འདིའི་སྤྱི་དོན་ལ་བཞི་ལས། གླེང་གཞི་ནི་མཉན་ཡོད་དུ་རྒན་ཞུགས་སློབ་མས་སྤངས་པ་ལ་ཟས་བསྟབས་པ་ལས་ལྟུང་བྱེད་དུ་བཅས་སོ། །དགག་བྱ་ནི་གཞན་ཉེས་པ་ལ་འཇུག་པའི་རྒྱུར་འགྱུར་བའོ། །རང་གི་རྣམ་བཤད་ལས་ཐམས་ཅད་དུ་རུང་བ་མ་ཡིན་པའི་ཕྱིར་སྟོབས་པ་ལ་ཉེས་པ་བྱས་པ་ནི། འདིའི་རྗེས་སུ་འབྲངས་ནས་རིག་པར་བྱའོ་ཞེས་གསུངས་པས་དགེ་སློང་ལ་ཕྱི་དྲོ་ཁ་ཟས་སྟོབས་པ་ལྟ་བུ་ལ་ཡང་ཉེས་བྱས་སོ། །ངོ་ཏི་ནི་བཅས་ལྡན་དགེ་སློང་གིས་ཟས་སྤངས་པའི་དགེ་སློང་གཞན་ལ་དུས་སུ་རུང་བའི་བཟའ་བ་དང་བཅའ་བ་དག་གི་རིག་བྱེད་ཀྱིས་བསྟབས་ཏེ་དོན་གོ་བ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་ལ་གསུམ་སྟེ། གང་ལ་བསྟབས་པའི་ཡུལ་དང་། གང་སྟོབས་པའི་དངོས་པོ་དང་། གང་གི་ཚེ་བསྟབས་པའི་དུས་སོ། །དང་པོ་ནི་དགེ་སློང་ཆོས་དྲུག་ལྡན་གྱི་སྟེང་དུ། ཟས་སྤངས་པ་ཡིན་པ་སྟེ། སྤངས་པ་ལ་སྟོབས་པ་ཞེས་གསུངས་པས་སོ། །གཉིས་པ་ནི། སྔར་སྤངས་ཟའི་སྐབས་ཀྱི་དངོས་པོ་ཆོས་ལྔ་ལྡན་ལས། སྒྲེགས་པའི་ཟས་མ་ཡིན་ཞེས་པ་མ་གཏོགས་པ་བཞིའོ།་་་་་སྟེ་དུས་སུ་རུང་བའི་བཟའ་བ་དང་བཅའ་བ་ཡིན་པ་དང་རུང་བ་དང་ཚད་དང་ལྡན་པ་དང་། རང་ངམ་རང་དང་ཆོ་ག་གཅིག་པས་ལྷག་པོར་བྱས་པ་དང་མ་འབྲེལ་བ་དང་བཞིའོ། །གསུམ་པ་ནི་སྔར་
༼༧༢༩༽
སྤངས་ཟའི་སྐབས་དང་འདྲའོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་རང་དགར་སྤངས་པ་ལ་སྟོབས་པའི་ཚིག་སྨྲ་ཞིང་གོ་བར་འདོད་པ་རྒྱུན་མ་ཆད་པའོ། །སྦྱོར་བ་ནི་ངག་མཚན་ཉིད་ལྔ་ལྡན་གྱིས་སྟོབས་པར་ཞུགས་པའོ།་་་་་ལུང་ཞུ་བ་ལས་དགེ་སློང་གིས་ལུས་ཀྱི་རིག་བྱེད་དང་འཕྲིན་པ་དང་། སྤྲིང་ཡིག་དང་ལག་བརྡ་དང་། གཞན་ཟེར་བ་གཅིག་ནས་གཅིག་ཏུ་བརྒྱུད་དེ་བཟའ་བ་བསྟབས་ན་ཐམས་ཅད་ཉེས་བྱས་སུ་འགྱུར་རོ་ཞེས་གསུངས་སོ། །རྣམ་འབྱེད་འགྲེལ་ལས་ངག་གི་རྣམ་པར་རིག་བྱེད་ཀྱིས་སྟོབས་ན་ལྟུང་བྱེད་དུ་འགྱུར་བར་ཤེས་པར་བྱའོ་ཞེས་སོ། །འདིའི་གླེང་གཞི་ལྟར་ན་ལྷག་པོར་མ་བྱས་བཞིན་དུ་བགྱིས་ཟེར་བའི་རྫུན་གྱིས་སྟོབས་དགོས་པ་འདྲ་ཡང་། རྫུན་བཅུ་གསུམ་ཞེས་གྲངས་ངེས་གསུངས་ཚུལ་དང་བསྟུན་ན་བདེན་རྫུན་ཁྱད་མེད་འདྲ་སྟེ། བསླབ་བྱ་མི་ཤེས་པ་ལ་ལྷག་པོར་བྱས་མ་བྱས་གང་ཡང་མི་བརྗོད་པར་ཟོ་ཞིག་ཅེས་ཚིག་ཙམ་གྱིས་སྟོབས་པ་སྲིད་པའི་ཕྱིར་རོ། །མཐར་ཐུག་ནི་དོན་གོ་བའོ།་་་་་འདི་ཉིད་ཀྱི་ལུང་ཞུ་བ་ལས། དགེ་སློང་ལ་ལྷག་པོར་མ་བགྱི་བའི་བཟའ་བ་སྟོབས་པ་དང་དགེ་སློང་དེས་ཀྱང་སྐད་མ་འཚལ་ན་ཅི་འགྱུར། ཞེ་ན་ཉེས་བྱས་སོ་ཞེས་དོན་མ་གོ་ན་ཉེས་བྱས་སུ་གསུངས། །ཡན་ལག་གི་དོན་ནི་སྟོབས་ནའོ། །ད་ནི་འདུས་ཤིང་ཟ་བའི་ལྟུང་བྱེད་འཆད་དེ། འདིའི་སྤྱི་དོན་ལ་བཞི་ལས། གླེང་གཞི་ནི་རྒྱལ་པོའི་ཁབ་ཏུ་ལྷས་བྱིན་གྱིས་དགེ་འདུན་ལས་ལོགས་ཤིག་ཏུ་འདུས་ཤིང་ཟ་བ་ལས་ལྟུང་བྱེད་དུ་བཅས་སོ། །དགག་བྱ་ནི་ཟས་ཐ་དད་ཀྱི་སྒོ་ནས་དགེ་འདུན་གཉིས་སུ་བྱེ་བར་འགྱུར་བའོ།་་་་་དགེ་འདུན་གཉིས་སུ་བྱེ་བའོ་ཞེས་རང་གི་རྣམ་བཤད་ལས་གསུངས་སོ། །ངོ་ཏི་ནི་བཅས་ལྡན་དགེ་སློང་གིས་རང་བཞིན་གྱི་མཚམས་གཅིག་གི་ནང་དུ་དགེ་འདུན་རྣམས་ཟས་ཟ་བའི་གནས་ཚང་མང་ལྟ་བུ་ལས་ལོགས་གཅིག་ཏུ་དགེ་སློང་བཞིར་ལོངས་འདུས་ཤིང་ཟ་བ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་ལ་བཞི་སྟེ། གང་དུ་ཟ་བའི་གནས་དང་། གང་བཟའ་བའི་དངོས་པོ་དང་། གང་གིས་ཟ་བའི་རྟེན་དང་། གང་དག་དང་ལྷན་ཅིག་ཟ་བའི་གྲོགས་སོ། །དང་པོ་ལ་བཞི་སྟེ། སོ་སོར་ངེས་པའི་ཟས་ཀྱི་གནས་ཅན་དག་ལས་གཞན་ཡིན་པ་དང་། ཚང་མང་ལྟ་བུ་དེ་ན་དགེ་
༼༧༣༠༽
སློང་བཞི་ཡན་ཆད་ཡོད་པའི་གནས་ཡིན་པ་དང་། རང་བཞིན་གྱི་མཚམས་གཅིག་གི་ནང་ཡིན་པ་དང་། དགེ་སློང་བཞི་ཡན་ཆད་ཡོད་པ་དེ་དང་གནས་ལྷན་ཅིག་མ་ཡིན་པའོ། །དེ་ཡང་སོ་སོར་ངེས་པའི་ཟས་ཀྱི་གནས་ཅན་དག་ལས་གཞན་པའི་ཞེས་པའི་མདོ་འདིས་རིམ་པ་བཞིན་དུ་བསྟན་ཏོ། །གཉིས་པ་གང་བཟའ་བའི་དངོས་པོ་ལ་བདུན་ལས། དུས་སུ་རུང་བ་ཡིན་པ་དང་། རུང་བ་དང་། ཚད་དང་ལྡན་པ་སྟེ་གསུམ་ནི་སྐབས་གཞན་དུ་བཤད་པ་བཞིན་ནོ། །འདུས་པ་ཆེན་པོའི་ཟས་མ་ཡིན་པ་དང་། ཕྱི་རོལ་པའི་དགེ་སློང་གི་ཟས་མ་ཡིན་པ་དང་། སྤྲུལ་པ་ལ་སོགས་ཀྱི་ཟས་གཅིག་པ་མ་ཡིན་པ་སྟེ། དུས་སྟོན་ཆེན་པོ་ལས་གཞན་པ་ལའོ་ཞེས་པ་དང་། རྟགས་འདི་མེད་པས་རབ་ཏུ་བྱུང་བའི་ཞེས་པ་དང་། གང་ཡང་རུང་བ་ཅུང་ཟད་ཙམ་བྲིམས་ན་ཡང་ཟས་གཅིག་ཅེས་གསུངས་པས་སོ། །ལྡམ་ལྡུམ་ལ་སོགས་པ་མོད་པ་མ་ཡིན་པ་སྟེ། ལ་ཕུག་དང་ལྡམ་ལྡུམ་མོད་པ་དག་ནི་མ་གཏོགས་སོ་ཞེས་གསུངས་པའི་གནད་ཀྱིས་སྦྱར་རོ། །གསུམ་པ་གང་གིས་ཟ་བའི་རྟེན་ལ་བཞི་སྟེ། སྔར་ཡང་ཡང་ཟ་བའི་སྐབས་སུ་བཤད་པ་་་་་་ན་བ་མིན་པ་སོགས། ཇི་ལྟ་བ་བཞིན་ནོ། །བཞི་པ་གང་དག་དང་ལྷན་ཅིག་ཟ་བའི་གྲོགས་ལ་བརྒྱད་ལས། ཐུན་མོང་བ་དགེ་སློང་ཆོས་དྲུག་ལྡན་ལ་བདག་ལས་ཐ་དད་པ་མ་བགྲངས་པ་ལྔའི་སྟེང་དུ་བདག་མ་གཏོགས་པ་གསུམ་ཡན་ཆད་ཡོད་པ་སྟེ། གསུམ་ལ་སོགས་པ་དང་ཞེས་པས་སོ། །གནས་ལྷན་ཅིག་ཏུ་ཟ་བ་ཡིན་པ་དང་། དུས་ཅིག་ཅར་ཟ་བ་ཡིན་པ་སྟེ། ལྷན་ཅིག་པའི་འོ། །ཅིག་ཅར་ཟ་བ་དང་ངོ་ཞེས་གསུངས་པས་སོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་རང་དགར་འདུས་ཤིང་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ནི་འདུས་ཤིང་ཟ་བར་བྱེད་པའོ། །མཐར་ཐུག་ནི་མགུལ་དུ་མིད་པའོ། །ཡན་ལག་གི་དོན་ལ་སོ་སོར་ངེས་པ་ནི་ལུང་རྣམ་འབྱེད་ལས་གནས་སོ་སོར་ངེས་པ་ཞེས་གསུངས་སོ། །ཊཱི་ཀ་ལས་ཟས་སོ་སོར་ངེས་པ་ཞེས་བཤད་པ་དེའང་འགྲེལ་ཆུང་
༼༧༣༡༽
ལས་ཡོན་བདག་གིས་དགེ་འདུན་སོ་སོར་ཟ་བར་་་་་་རྒྱུ་སྦྱར་བ་ཞེས་བཤད་དོ། །དེར་འོངས་་་་་་དུས་སྟོན་ཆེན་པོ་ནི་ཊཱི་ཀ་ལས་དོང་གའི་མེ་ཏོག་རྔ་བ་ལ་སོགས་པ་ཞེས་སོགས། དོང་གའི་མེ་ཏོག་ནི་ཁ་དོག་སེར་པོ་ཁྱད་པར་ཅན་ནོ། །པར་བྱ་བ་ཞེས་པའི་སྐབས་སུ། གཞིའི་འདུག་གནས་དང་ཁང་ཁྱིམ་གྱི་འདུག་གནས་ཞེས་པ་དེ་གཉིས་ནི། དགེ་འདུན་སྤྱི་འདུ་བའི་གནས་ཚང་མང་ལྟ་བུ་དང་། དེ་ལས་ལོགས་ཤིག་ཏུ་འདུས་ཤིང་ཟ་བའི་གནས་གང་ཟག་གི་བྲང་ཁང་ལྟ་བུ་དེ་གོ་རིམ་བཞིན་ནོ།་་་་་གཞིའི་འདུག་གནས་ཞེས་བྱ་བ་ནི་གང་དུ་ངེས་པས་གནས་སོ། །ཁང་ཁྱིམ་གྱི་གནས་ནི་གང་དུ་ཟས་ངེས་པ་མེད་པའི་གཞིའི་གནས་ཞེས་རྣམ་འབྱེད་འགྲེལ་ལས་བཤད་དོ། །གང་ཡང་རུང་བ་ཅུང་ཟད་ཅིག་འབྲིམས་ན་ཡང་ཞེས་པ་ནི་ལུང་རྣམ་འབྱེད་ལས་ཟས་འབྲིམས་པ་ཐ་ན་ལན་ཚྭ་ཚུམས་གང་ཙམ་འོངས་ན་ལྟུང་བ་མེད་དོ་ཞེས་གསུངས་སོ། །གཡོས་མལ་ནི་ཟས་ཀྱི་ཁང་པ་སྟེ་ཚང་མང་ལ་སོགས་པའོ། །སྤྱི་ཕུངས་ནི་དགེ་འདུན་སྤྱིའི་ཟས་ཀྱི་ཕུང་པོའོ། །ད་ནི་དུས་མ་ཡིན་པར་ཟ་བའི་ལྟུང་བྱེད་འཆད་དེ། སྤྱི་དོན་ལ་བཞི་ལས། གླེང་གཞི་ནི་མཉན་ཡོད་དུ་བཅུ་བདུན་སྡེས་ནུབ་མོ་ཟས་ཟོས་པ་ལས་ལྟུང་བྱེད་དུ་བཅས་སོ།་་་་་ལུང་ལས་སྐྱེས་ཕྲན་གཞོན་ནུ་བཅུ་བདུན་སྡེས་ཞེས་སོ། །རྣམ་འབྱེད་འགྲེལ་ལས་སྐྱེས་ཕྲན་ཞེས་བྱ་བས་ནི་སྐྱེས་མ་ཐག་པ་ཉིད་དགག་པ་བསྟན་ཏེ་དབང་པོ་ལས་སུ་རུང་ཞིང་གསལ་བའོ་ཞེས་སོ། །དགག་བྱ་ནི་ལུས་རྒྱགས་པར་འགྱུར་བའོ། །ངོ་ཏི་ནི་བཅས་ལྡན་དགེ་སློང་གིས་རང་གི་གླིང་གི་ཉི་མ་ཕྱེད་ཡོལ་ནས་སྐྱ་རེངས་མ་ཤར་བའི་བར་དེར་དུས་སུ་རུང་བའི་ཟས་ཟོས་པ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས། གཞིའི་ཡན་ལག་ལ་གསུམ་སྟེ། གང་བཟའ་བའི་དངོས་པོ་དང་། གང་གི་ཚེ་ཟ་བའི་དུས་དང་། གང་གིས་ཟ་བའི་རྟེན་ནོ། །དང་པོ་ལ་བཞི་སྟེ། དུས་སུ་རུང་བ་ཡིན་པ་དང་། མིད་པ་གཉིས་པ་ལ་སྒྲེགས་པའི་ཟས་མ་ཡིན་པ་དང་རུང་བ་དང་ཚད་དང་ལྡན་པའོ། །གཉིས་པ་གང་གི་ཚེ་ཟ་བའི་དུས་ནི། རང་གི་གླིང་གི་ཉི་མ་ཕྱེད་ཡོལ་ནས་སྐྱ་རེངས་དང་པོ་འཆར་བའི་
༼༧༣༢༽
བར་ཡིན་པའོ། །གསུམ་པ་གང་གིས་ཟ་བའི་རྟེན་ལ་གསུམ་ལས། གནང་བའི་རྐྱེན་ཅན་ནད་པ་མ་ཡིན་པ་སྟེ། གསོ་བའི་ཕྱིར་ནུབ་མོ་ཟ་བ་ནི་་་་་་ཚུལ་དང་མི་མཐུན་པ་ཡང་མིན་ཏེ། ཞེས་སོ། །གང་ཟག་དེ།་་་་་ཟས་ཀྱིས་ཤིན་ཏུ་ཕོངས་པའི་རྐྱེན་ལྡན་མ་ཡིན་པ་སྟེ། དུས་མ་ཡིན་པར་ཡང་ཟ་བར་བྱ་བ་ཉིད་དོ། །དགེ་སློང་ལུང་སྟོང་དུ་ཞག་གྲངས་མང་པོར་ཟས་མེད་པར་འཁྱམས་པ་ལྟ་བུ།་་་་་ཤིན་ཏུ་བཀྲེས་པ་ཉིད་ནའོ་ཞེས་གསུངས་སོ། །ཕོངས་པ་ལ་ནི་དུས་མིན་མེད་པ་ཡིན་ཞེས་སུམ་བརྒྱ་པ་ལས་སོ།་་་་་།སྒྲེགས་པའི་ཟས་ལ་མིད་པ་གཉིས་པ་མ་ཡིན་པ་སྟེ། མིད་པ་གཉིས་པས་དུས་མ་ཡིན་པའི་་་་་་སྒྲེགས་པ་དག་ཞེས་པས་སོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། ཀུན་སློང་ནི་རང་དགར་དུས་མ་ཡིན་པར་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ནི་དུས་མ་ཡིན་པར་ཟ་བར་བྱེད་པའོ། །མཐར་ཐུག་ནི་མགུལ་དུ་མིད་པའོ། །ཡན་ལག་གི་དོན་ལ། རང་གི་གླིང་གི་ཉི་མ་ཕྱེད་ཡོལ་ནས་ཞེས་སོ། །འོ་ན་དགེ་སློང་རྫུ་འཕྲུལ་ཐོབ་པས་གླིང་གཞན་དུ་གནས་ན་སྐྱེས་པའི་གླིང་དང་གནས་པའི་གང་གིས་རྣམ་པར་བཞག་ཅེ་ན། ཁ་ཅིག་ན་རེ། སྐྱེས་པའི་གླིང་གིས་བཞག་སྟེ། ཞུ་བ་ལས་དགེ་སློང་གི་དུས་མ་ལགས་པར་བཅའ་བ་དང་བཟའ་བ་འཚལ་ལམ་འཚལ་ཀྱང་ནོངས་པར་མི་འགྱུར་བ་མཆིས་སམ། ཨུ་པ་ལི་ཡོད་དེ། གླིང་གསུམ་དང་། ལྷའི་གནས་སུ་ཡང་འཛམ་བུ་གླིང་གི་དུས་སུ་ཟོས་པའོ་ཞེས་གསུངས་པ་དང་རིགས་པས་ཀྱང་གང་དུ་སྐྱེས་པའི་གླིང་གིས་མི་འཇོག་ན་་་་་་སྔོན་སངས་རྒྱས་དགེ་འདུན་དང་བཅས་པས་དབྱར་ཟླ་བ་གསུམ་ལྷ་ཡུལ་དུ་ཚུལ་བཞུགས་མཛད་པ་ལྟ་བུར། དགེ་སློང་ལྷ་ཡུལ་ན་གནས་པ་ན། ཕྱི་དྲོ་ཁ་ཟས་ཀྱི་ཉེས་པར་འགྱུར་མི་འགྱུར་གནས་གང་གི་ཆ་ནས་འཇོག་མི་ཤེས་པའི་ཕྱིར་ཞེས་ཟེར་རོ། །དེ་ནི་མི་རིགས་ཏེ། འོད་ལྡན་དུ་ལུང་དྲངས་ཏེ། གཏམ་གྱི་གཞི་ལས་དགེ་སློང་གིས་ཤར་གྱི་ལུས་འཕགས་གླིང་དུ་ཟས་འཚོལ་ན། དེས་དུས་གང་གིས་འཚལ་བར་བགྱི། དེ་རྣམས་ཀྱི་དུས་གང་ཡིན་པས་སོ། །ཞེས་གནས་པའི་གླིང་གིས་བཞག་
༼༧༣༣༽
པར་གསུངས་པ་དང་། རང་གི་རྣམ་བཤད་དང་། ཊཱི་ཀ་ལས་འཛམ་བུ་གླིང་ལ་སོགས་པ་གང་ན་དགེ་སློང་གནས་པ་དེ་ལ་དགོངས་ནས་འདིར་རང་གི་ཞེས་བྱ་བ་སྨོས་ཏེ་ཞེས་གསུངས་པ་དང་། འཛམ་བུ་གླིང་ལ་སོགས་པ་གནས་ག་ན་འདུག་པ་དེ་རང་གི་གླིང་ཞེས་བྱ་ཞེས་འོད་ལྡན་ལས་བཤད་ཅིང་། འགྲེལ་ཆུང་ལས་བདག་ཤར་ལྷོ་ནུབ་བྱང་གི་གླིང་ག་ན་གནས་པའི་ཡུལ་དེའི་ཉི་མ་ཕྱེད་ཕན་ཆོད་ཅེས་བཤད་དོ། །དེ་ལྟར་ན་གནས་པའི་གླིང་གིས་རྣམ་པར་བཞག་པའི་གཞུང་ལྔ་ཡོད་དོ།་་་་་འོད་ལྡན་དང་འགྲེལ་ཆུང་ལས་ཀྱང་དེ་དང་མཐུན་པར་གསུངས་སོ། །ཁྱེད་ཀྱིས་ལུང་ཞུ་བ་ཁུངས་སུ་དྲངས་པ་དེ་ནི། འོད་ལྡན་ལས་འཛམ་བུ་གླིང་ན་གནས་པ་ལ་མཚོན་པ་ཡིན་ནོ་ཞེས་བཤད་དོ། །དེས་ན་ལུང་ལས་གླིང་གསུམ་དང་ལྷའི་གནས་སུ་ཡང་ཞེས་གསུངས་པ་དེ་གླིང་གསུམ་དང་ལྷའི་མཚན་མོའི་གནས་སྐབས་སུ་ཡང་འཛམ་བུའི་གླིང་གི་སྔ་དྲོའི་དུས་སུ་ཟོས་པའོ་ཞེས་དགོངས་པའོ། །གལ་ཏེ་དགེ་སློང་ལྷའི་ཡུལ་དང་གླིང་བར་གྱི་མུན་པ་ལྟ་བུར་གནས་ཏེ་ཟ་ན་ནི། སྐྱེས་པའི་གླིང་གིས་བཞག་སྟེ་དམིགས་བསལ་དུ་བྱས་སོ། །བཟའ་བར་བྱ་བ་ཟོས་ནའོ་ཞེས་གསུངས་ཀྱང་་་་་་བཟའ་བར་བྱ་བ་ནི་མཚོན་པ་ཙམ་སྟེ་ལུང་ཞུ་བ་ལས་ཞོ་ནི་དུས་སུ་རུང་བའོ་ཞེས་གསུངས་པས། ཞོའམ་འོ་མ་ལྟ་བུ་དུས་སུ་རུང་བའི་བཏུང་བ་འཐུངས་ན་ཡང་ལྟུང་བྱེད་དོ། །ད་ནི་གསོག་འཇོག་ཏུ་བཞག་པ་ཟ་བའི་ལྟུང་བྱེད་འཆད་དེ། གསོག་འཇོག་དངོས་མདོར་བསྟན་པ་ནི། སྔ་དྲོ་བའི་ཞེས་པ་ནས་སོ། །འདིའི་སྤྱི་དོན་ལ་བཞི་ལས་གླིང་གཞི་ནི་མཉན་ཡོད་དུ་དགེ་སློང་ནག་པོས་གསོག་འཇོག་བྱས་པ་ཟོས་པ་ལས་ལྟུང་བྱེད་དུ་བཅས་སོ། །དགག་བྱ་ནི་ཟས་ལ་སྲེད་པ་ཆེ་བའི་སྒོ་ནས་གཞན་དག་མ་དད་པར་འགྱུར་བའོ། །ངོ་ཏི་ནི་བཅས་ལྡན་དགེ་སློང་གིས་སྨན་བཞི་ལས། གང་ཡང་རུང་བ་རང་གིས་གསོག་འཇོག་ཏུ་བཞག་པའམ་རང་དང་ཆོ་ག་གཅིག་པས་གསོག་འཇོག་ཏུ་བཞག་པ་ཁམ་གང་ཡན་ཆད་ཟོས་པ་ལས་གྱུར་པའི་ལྟུང་བ་དངོས་གཞིའོ། །ཡན་ལག་ལ་བཞི་ལས་གཞིའི་ཡན་ལག་གོ །དེ་ལ་གསུམ་ལས་དང་པོ་གང་བཟའ་བའི་དངོས་པོ་
༼༧༣༤༽
ནི་དྲུག་ལས། སྨན་བཞི་ལས་གང་ཡང་རུང་བ་ཡིན་པ་སྟེ། སྔ་དྲོ་བའི་ཟས་བྱིན་ལེན་བྱས་པ་ཞེས་པ་ལ་སོགས་པ་གསུངས་པས་སོ། །རང་ངམ་རང་དང་ཆོ་ག་གཅིག་པས་གསོག་འཇོག་བྱས་པ་དང་འབྲེལ་བ་སྟེ། སྡོམ་པས་མཉམ་པ་ལྟ་བ་ཐ་མི་དད་པ་དག་གི་གསོག་འཇོག་བྱས་པ་དག་ནི་གཅིག་པ་ཉིད་དོ་ཞེས་པ་དང་། ཐུན་ཚོད་ལས་འདས་པ་ལྟ་བུ་གསོག་འཇོག་བྱས་པ་ཡིན་ནོ་ཞེས་གསུངས་པས་སོ། །སྨན་གྱི་ངོ་བོ་ཡོངས་སུ་རྫོགས་པ་སྟེ། ལན་ཚྭ་ལ་སོགས་པ་ཚྭ་ཆུ་ནི་ཕྱེད་ཉིད་དོ་ཞེས་གསུངས་པས་སོ། །མིད་པ་གཉིས་པ་ལ་སྒྲེགས་པའི་ཟས་མ་ཡིན་པ་སྟེ། གོང་དུ་བཤད་པ་བཞིན་ནོ། །གཞི་གཞན་གྱི་སྒོ་ནས་རུང་བ་དང་། ཚད་དང་ལྡན་པ་སྟེ་དྲུག་གོ །གཉིས་པ་གང་གི་ཚེ་ཟ་བའི་དུས་ནི་མུ་གེའི་དུས་མ་ཡིན་པ་སྟེ། ལག་ཉར་བླངས་པ་ལ་སོགས་པའི་མུ་གེའི་ཚེ་བཟའ་བར་གནང་བའི་གནད་ཀྱིས་སྦྱར་རོ། །གསུམ་པ་གང་གིས་ཟ་བའི་རྟེན་ནི། གནང་བའི་རྐྱེན་ཅན་ནད་པ་མ་ཡིན་པ་སྟེ། གསོག་འཇོག་བྱས་པ་དག་མི་རུང་བ་ཉིད་དུ་དོགས་པར་མི་བྱའོ་ཞེས་གསུངས་སོ། །སྒྲེགས་པའི་ཟས་ལ་མིད་པ་གཉིས་པ་མ་ཡིན་པ་སྟེ་སྔར་བཤད་པ་བཞིན་ནོ། །བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞི་ལ་མ་འཁྲུལ་བའོ། །ཀུན་སློང་ནི་གསོག་འཇོག་ཏུ་སོང་བ་རང་དགར་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ནི་ཟ་བར་བྱེད་པའོ། །མཐར་ཐུག་ནི་མགུལ་དུ་མིད་པའོ། །ཡན་ལག་གི་དོན་ལ། དེ་ཐུན་ཚོད་ལས་འདས་པ་ནི། འགྲེལ་ཆུང་ལས་ཉི་མ་ནུབ་སྟེ་དམར་ཐག་ཆད་པ་ལས་འདས་པ་ཞེས་སོ། །དེའང་ལུང་ཞུ་བ་ལས་ཕྱི་དྲོའི་དུས་སུ་བྱིན་ལེན་བྱས་ན་ནི་ཕྱི་དྲོའི་དུས་སུ་སྤྱད་པར་བྱའོ། །དེ་སྟེ་དུས་དེ་ལས་ཡོལ་ན་ཅིར་འགྱུར། སྤང་པར་འགྱུར་རོ་ཞེས་གསུངས་པའོ། །ཆ་ལ་བརྟེན་པ་མདོར་བསྟན་པ་ནི་ལག་ཉར་བླངས་ཞེས་པ་ལ་སོགས་པས་བསྟན་ཏོ། །ཊཱི་ཀ་ལས་དེ་དག་ནི་གསོག་འཇོག་བྱེད་པའི་ཆ་ལ་བརྟེན་པ་ཡིན་པས་ཞེས་སོ། །ཆ་ལ་བརྟེན་པ་དེ་རང་གང་ཞེ་ན། རྒྱུའི་ཆ་འདྲ་བ་ལ་བརྟེན་པ་སྟེ། གསོག་འཇོག་བྱས་པ་ཟ་བའི་ཉེས་པ་ནི་རྒྱུ་རང་ངམ་རང་དང་འདྲ་བས་གསོག་འཇོག་
1/9 1 2 3 4 5 6 下一页 尾页


c: text/html

text:
གདོད་མའི་མི་བྱུང་བ་ནས་དུས་ཡུན་རིང་ཙམ་ལ་ཕན་ཚུན་ལ་གོ་བརྡ་སྤྲོད་པའི་སྐད་ཆ་བྱུང་བ་ལས་ཡི་གེ་མེད་ལ། ཡི་གེ་བྱུང་བ་དེ་སྤྱི་ཚོགས་འཕེལ་རྒྱས་ངེས་ཅན་ཞིག་ལ་སླེབས་པའི་མཚོན་རྟགས་ཤིག་ཡིན་ལ། དེ་ཡང་མི་རིགས་ག་གེ་མོའི་ཡི་གེ་དུས་ནམ་ཞིག་ནས་བྱུང་བ་དེ་ནི་མི་རིགས་དེའི་ཤེས་རིག་དང་དཔལ་ཡོན་སོགས་དུས་ནམ་ཞིག་ནས་དར་བའི་ལོ་རྒྱུས་ཀྱི་གནད་དོན་གལ་ཆེན་ཞིག་ཡིན་པ་རེད།
རང་ཡུལ་ཁ་བ་ཅན་གྱི་ཡུལ་གྲུ་འདི་ནི་རི་མཐོ་ས་གཙང་ཆུ་བོ་ཀུན་གྱི་མགོ་ཞེས་དཔྱོད་པའི་བློ་མིག་ཡངས་པོར་ཕྱེ་བའི་མཁས་དབང་མང་བོས་ཆེས་གནའ་བོའི་དུས་ནས་མིའི་རིགས་འབྱུང་བའི་རང་བྱུང་གི་ཆ་རྐྱེན་ཕུན་སུམ་ཚོགས་པ་ཡོད་པར་བཞེད་ནའང་། ཡུལ་འདིར་བྱུང་བའི་མིའི་རིགས་ཀྱི་ཤེས་རིག་གི་འབྱུང་ཁུངས་དང་འཕེལ་རྒྱས་ལ་ཕྱིས་འབྱུང་མཁས་པ་རྣམས་ལ་བཞེད་ཚུལ་གཅིག་མཐུན་མིན་པ་འགའ་རེ་ཡོད་ལ་ཡོད་ཀྱང་སྲིད་དེ་དུས་རབས་བདུན་པར་བྱོན་པའི་ཆོས་རྒྱལ་སྲོང་བཙན་གྱི་འཁྲུངས་འདས་ལོ་ཚིགས་ལ་འདོད་ཚུལ་མི་གཅིག་པ་ཡོད་ན་དེ་སྔོན་གྱི་བཙན་པོའི་རྒྱལ་རབས་སོ་གསུམ་དང་རྒྱལ་ཕྲན་སིལ་མ་བཅུ་གཉིས། ཞང་ཞུང་བྱ་རུ་ཅན་གྱི་རྒྱལ་པོ་བཅོ་བརྒྱད་ལ་སོགས་པའི་ཡ་ཐོག་རིང་མོའི་ཤེས་རིག་ལོ་རྒྱུས་གླེང་རྒྱུ་ནི་ཧ་ཅང་གི་དཀའ་བའི་གནས་ཤིག་ཏུ་འདུག་པ་རེད། ཡིན་ནའང་ལོ་རྒྱུས་ཀྱི་གནད་དོན་ཆུང་ངུ་ཁ་ཤས་ནི་རྩོད་པས་དུས་འདང་བར་བྱེད་པ་ལས་རང་སོར་བཞག་ན་ལེགས་སྙམས་སྟེ། ཉེ་རབས་བོད་ཀྱི་རྩོམ་རིག་གསར་བའི་དེད་དཔོན་དཔལ་དོན་གྲུབ་རྒྱལ་གྱིས་མཚར་སྡུག་འོད་སྟོང་འབར་བའི་སྔོན་ཆད་ཀྱིས་ད་ལྟའི་ཚབས་བྱེད་མི་རུང་ལ། བ་ཚྭའི་དྲི་དང་འདྲོགས་པའི་ཁ་སང་གིས་དེ་རིང་གི་སྐོམས་པ་ག་ལ་སོད། ཞེས་གསུངས་པ་ནང་བཞིན་ང་ཚོས་ཀྱང་གནའ་བོའི་གཏམ་རྒྱུད་དེ་རང་གི་བརྗིད་ཉམས་སུ་རློམས་སྟེ། ད་ལྟ་དང་མ་འོངས་པའི་དོན་དུ་འབད་བརྩོན་མི་བྱེད་པ་ནི་འཛམ་གླིང་ན་འོད་དུ་འཚེར་བའི་རིག་གནས་ཤིག་ཉམས་མས་སུ་འགྲོ་བའི་ཉེན་བརྡ་རེད། གཞན་ཡང་ད་ལྟ་དང་མ་འོངས་པའི་ལག་ལེན་གྱི་ཆེད་དུ་འདས་པའི་མིག་དཔེ་འཚོལ་དགོས་པའང་ལྡོག་དུ་མེད་པའི་གཏན་ཚིགས་ཤིག་ཡིན་པས། ཁོ་བོས་འདིར་གངས་ལྗོངས་ཤེས་རིག་གི་གཞི་མ་ཡི་གེ་བྱུང་བ་འདི་ནི་ལོ་རྒྱུས་ཀྱི་གནད་གལ་ཆེན་དུ་བསམ་སྟེ། འདིའི་སྐོར་ལ་རང་གི་འདོད་ཚུལ་ཅུང་ཙམ་གླེང་བར་བྱའོ། ། 《ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ》ལས་“བོད་ལ་སྔ་ན་ཡི་གེ་མེད་པ་ཡང་། བཙན་པོ་འདིའི་ཚེ་བྱུང་།”ཞེས་དང་“བཙན་པོས་བཀའ་རྩལད་པ། དབྱི་ཚབ་གློ་བ་ཉེ་བས། གུམ་ན་མཆད་ཕྱག་དར་ཏོ་བརྩིགས་པར་གནད་རྟ་ནི་བརྒྱའ་དགུམ་བར་གནང་། བུ་ཚ་ག་རུང་བ་གཆིག་གསེར་གྱི་ཡི་གེ་མྱི་ཆད་པར་སྩལད་པར་བཀའ་སྩལ་ཏོ་”“བཙནཔོ་དྲལ་ལ། བཀའ་ལན་ཡི་གེར་གསོལ་བ་ཎི་ཆང་མ་མཆི་སོ”ཞེས་པ་སྔ་ཕྱི་འགལ་བར་བཀོད་འདུག་ཅིང་། གཞན་ད་དུང་ཐང་ཡིག་གསར་རྙིང་ལ་སོགས་རྒྱའི་ལོ་རྒྱུས་དེབ་ཐེར་དང་ཡང་ན་《བཀའ་ཆེམས་ཀ་ཁོལ་མ》དང་《མ་ཎི་བཀའ་འབུམ》སོགས་ལས་བོད་ལ་སྔར་ཡི་གེ་མེད་པ་དང་། ཐོན་མི་སམ་བྷོ་ཊས་རྒྱ་གར་ཡི་གེར་དཔེ་བྱས་ནས་བཟོས་པ་སོགས་བཀོད་ཡོད་པ་ལ་གཞི་བཅོལ་ནས་ཕྱིས་འབྱུང་མཁས་པ་མང་པོ་ཡང་ལུགས་འདི་དང་མཐུན་པར་འདོད། འདོད་ཚུལ་གཞན་ཞིག་ཡོད་པ་ནི་བོད་ཀྱི་ཡི་གེ་ནི་དང་བོ་སངས་རྒྱས་(གཤེན་རབ་མི་བོ)ཀྱིས་མཛད་པར་འདོད་དེ། མདོ(བོན)ལས། “ཡི་གེ་སུམ་ཅུས་བོན་གྱི་ཁོག་ཡང་ཕུབ། །མགོ་ཡིས་ལམ་དྲང་ཤད་ཀྱིས་མདོ་ཡང་བཅད། །ཚིག་གིས་བར་ཕྱེ་མི་འཁྲུགས་གསལ་བར་སྙོམས། །གུག་འགྲེལ་ན་རོ་ཞབས་ཀྱུ་ཡ་སྟ་ཡིས། །སྐབས་སྦྱོར་དོན་དུ་ཡན་ལག་རྒྱས་པར་བཏབས། །”ཞེས་དང་“བདག་ཉིད་སྐུ་ཡི་འདུལ་བསྟན་རྫོགས་ན་ཡང་། །མ་འོངས་འགྲོ་ཀུན་ཐར་བར་འདྲེན་པའི་ཕྱིར། །གསུང་དང་ཐུགས་ཀྱི་བསྟན་པ་རིམ་གྱིས་འབྱུང་། །དེ་ཚེ་ང་ཉིད་མི་འབྱོན་ཡི་གེ་འབྱོན། །རྒྱལ་བའི་བསྟན་པ་ཡི་གེའི་འཛིན་དགོས་ཕྱིར། །འཕྲུལ་གྱི་ཡི་གེར་ཀུན་གྱིས་བཀུར་བསྟི་གྱིས། །”ཞེས་སོགས་ཡི་གེ་བརྟེན་ནས་བོན་གྱི་བསྟན་པ་སྤེལ་བ་དང་མ་འོངས་སྤེལ་བར་རྗེས་བཞག་མཛད་པ་སོགས་བསྟན་ཡོད་ལ། གཞན་ཡང་བོད་ཀྱི་རྒྱལ་རབས་སྔ་མ་དེ་དག་གི་ཆབ་སྲིད་བོན་སྒྲུང་ལྡེའུ་གསུམ་གྱིས་བསྐྱངས་ཞེས་པ་སྟེ། དེ་ཡང་བོན་སྒྲུང་ལྡེའུ་གསུམ་ཞེས་པ་དེ་ནི་ཚིག་རེ་གཉིས་ཙམ་མ་ཡིན་པར། བོད་ཀྱི་རྒྱལ་རབས་རེ་རེའི་བཤད་བཞིན་པའི་ལོ་རྒྱུས་སོགས་དང་། རྒྱལ་བུ་མཐིང་གེའི་ལོ་རྒྱུས་དང་ཞང་རྒན་ཨ་ནུས་བྱས་པའི་བསྟན་བཅོས་ལྟ་བུ་སོགས་དཔེ་རྒྱུན་དེང་སང་ཡང་ཡོད་པ་དང་། གཞན་ཡང་བོད་ཁམས་ཀྱི་གྲོང་གསེབ་ཁག་ནས་མང་དུ་རྙེད་པའི་དམངས་ཚོགས་ཀྱི་རིམ་གྲོའི་ཆོ་ག་སྲིད་པ་སྤྱི་མདོའི་ཞེས་སུ་གྲགས་པ། མདོ་ཁམས་སྡེ་དགེ་ནས་ཐོན་པའི་དཔེ་གཅིག་ཡོད་པ་དེ་དག་གི་མཇུག་བྱང་དུ་གསལ་བོར་འཁོད་ཡོད་པ་ནི་“གཤེན་ཆེན་གཅེ་འོད་ནས་རིམ་པར་བརྒྱུད་པ་སྲིད་པའི་མདོལ་སྐོང་ཆེན་མོ། སངས་པོ་ཁྲིན་ཁོད་བདག་གིས་ཡི་གེ་བཏབ་པ་ཞང་འོད་དཔོན་གསལ་བར་མཚད་པས་མཐུ་ཐོན་པ་ཁྲབ་མོ་ཆིག་ཆིག་ནི་རྫོགས་སོ། །”ཞེས་ཁྲི་བདུན་གཉིས་པ་མུ་ཁྲི་བཙན་པོའི་སྐུ་གཤེན་གཅེའུ་འོད་དཀར་ནས་བཙན་པོ་སྟག་རི་གཉན་གཟིགས་ཀྱི་སྐུ་གཤེན་ར་སངས་ཁྲི་ན་ཁོད་བར་བརྒྱུད་པ་འདི་སངས་པོ་ཁྲི་ན་ཁོད་ཀྱིས་ཡི་གེར་བཏབ་པ་གསལ་བ་འདིའི་ཀྱང་བློ་གཟུ་བོར་གནས་ན་སྲོང་བཙན་གོང་དུ་བོད་ལ་ཡི་གེ་འབྲི་བའི་སྲོལ་བྱུང་ཡོད་པའི་ངེས་ཤེས་རྙེད་ཐུབ། དེ་ཡང་《རྒྱལ་རབས་གསལ་བའི་མེ་ལོང་》ལས། “དེར་རྒྱལ་བུ་དེ་ནར་སོན་དུས་བཟོ་དང་རྩིས་དང་། སྒྱུ་རྩལ་དང་། རིག་པའི་གནས་ལྔ་ལ་མཁས་ཤིང་ཡོན་ཏན་དང་ལྡན་པར་གྱུར་བས། བློན་པོ་ན་རེ། འོ་ཅག་ཚོའི་རྗེ་འདི་ཡོན་ཏན་དུ་མ་དང་ལྡན་ཏེ། ཐུགས་ཤིན་ཏུ་སྒམ་མོ་ཟེར་བས། མཚམ་ཡང་སྲོང་བཙན་སྒམ་པོ་ཞེས་གྲགས་སོ། །དེ་ནས་རྒྱལ་པོ་དགུང་ལོ་བཅུ་གསུམ་ལོན་དུས་ཡབ་འདས་ཏེ་རྒྱལ་སར་བྱོན་པ་ཡིན་ནོ། །”ཞེས་ཆོས་རྒྱལ་དེ་རྒྱལ་སར་མ་ཕེབས་གོང་ནས་རིག་པའི་གནས་ལྔ་ལ་མཁས་པ་དེ་ཡི་གེ་མེད་མི་སྲིད་པ་དང་། ཐོན་མིས་ཡི་གེ་གསར་གཏོད་མཛད་པ་བཙན་པོ་རྒྱལ་སར་བཀོད་པའི་རྗེས་ཡིན་པ་གཉིས་འགལ་འདུག་པས། ཐོན་མི་རྒྱ་གར་དུ་མ་བཏང་གོང་ནས་བོད་ལ་ཡི་གེ་ཡོད་པ་འདི་ལས་ཤེས་ལ། མཁས་མཆོག་དམ་པ་ཚེ་ཏན་ཞབས་དྲུང་གིས་ཀྱང་“ལྷ་ཐོ་ཐོ་རི་གཉན་བཙན་གྱི་དུས་སུ་བོན་པོའི་ཆོས་ཕྱོགས་སྤྱོད་པའི་ཡི་གེ་རེ་ཡོད་པའང་སྲིད།”ཞེས་པ་དང་མཁས་དབང་དུང་དཀར་བློ་བཟང་འཕྲིན་ལས་མཆོག་གིས་“རྒྱལ་པོ་སྲོང་བཙན་སྒམ་པོའི་གོང་དུ་བོད་ལ་བོན་པོའི་ཆོས་ལུགས་དར་ཁྱབ་ཆེན་པོ་བྱུང་ཡོད་སྟབས་ཡི་གེ་མེད་ཟེར་བ་དངོས་ཡོད་གནས་ཚུལ་དང་མི་མཐུནཞིང་། ཕྱིས་ཀྱིས་ལོ་རྒྱུས་མཁས་པ་འགས་སྲོང་བཙན་གོང་དུ་ཡི་གེ་མེད་ཅིང་ཐོན་མིས་རྒྱ་གར་ནཱ་ག་རའི་ཡི་གེར་དཔེ་བྱས་ནས་ཡིག་གཟུགས་གསར་གཏོད་བྱས་པ་ཡིན་ཞེས་བཤད་ཡོད་པ་ནི། དེའི་གོང་དུ་བོད་ས་གནས་ཡོངས་ལ་སྤྱི་ཁྱབ་ཏུ་སྤྱོད་པའི་ཡི་གེ་མེད་པ་བཅས་ཀྱི་གོ་དོན་ཡིན་པ་མ་གཏོགས། དེའི་གོང་དུ་ཡི་གེ་གཏན་ནས་མེད་པ་དང་། ཐོན་མིས་རྒྱ་གར་གྱི་ཡི་གེར་དཔེ་བྱས་ནས་བོད་ཡིག་བཟོས་པ་ཡིན་ཟེར་བའི་གོ་དོན་མིན། རྒྱུ་མཚན་ནི་ཡི་གེ་ཡོད་པའི་མི་རིགས་གང་འདྲ་ཞིག་ཡིན་རུང་རང་ཉིད་ཀྱི་སྐད་གཞིར་བཟུང་ནས་བཟོས་པ་ཡིན་པ་ལྟར་བོད་ཡིག་ཀྱང་དེ་འདྲ་རང་རེད”ཅེས་གསུངས་པ་བཞིན། བོད་ཡིག་ནི་སྲོང་བཙན་སྔོན་ནས་ཡོད་པར་བཞེད། ཡིག་གཟུགས་ཐད་མཁས་དབང་དགེ་འདུན་ཆོས་འཕེལ་གྱིས“ཐུ་མི་དང་མཉམ་པའི་གུ་བmཊའི་རྒྱལ་རྒྱུད་རྒྱལ་པོ་ཧརmཥ་དང་། ཀུམཱར་གུབmཊ་སོགས་ཀྱི་དུས་སུ་བྱུང་བའི་ཟངས་ཀྱི་གླེགས་བམ་དང་རྡོ་རིང་ཡི་གེ་ཡོད་པ་རྣམས་བོད་ཡིག་དང་འདྲ་ཆེ་ཞིང་། ཅུང་ཟད་རྒྱང་ནས་བལྟས་ན་ལག་མི་མཁས་བ་ཞིག་གིས་བོད་ཡིག་བྲིས་པ་བཞིན་ཡོད།”ཟེར་བ་དང་དེང་སང་བོད་མི་འགའ་རེའི་ཁྲོད་ན་ཡང་ཞུང་ཞང་གི་ཡི་གེ་སྨར་ཆེ་ཆུང་ལ་བལྟས་ནས་དེ་ནི་ལག་མི་བདེ་བ་ཞིག་གིས་བོད་ཡིག་བྲིས་པ་རེད་ཟེར་བ་གཉིས་ལ་ཡང་བསམ་བློ་གཏོང་དགོས་ས་ཞིག་འདུག་སྟེ། སྤྱི་ལོའི་དུས་རབས་ཐོག་མའི་དུས་འཇང་ཡུལ་དུ་དར་བའི་ནག་ཆེ་རིགས་ཀྱི་སྟོན་པའི་ཡི་གེ་ཞེས་པ་དེ་ཆེད་གཉེར་བ་ཧུའི་ཀྲེ་བུ་བྱ་བ་ཞིག་གིས་ཡུན་རིང་ཞིབ་འཇུག་བྱས་པའི་བསྡོམས་ཚིག་ཏུ། སྟོན་པའི་ཡི་གེ་དེ་ནི་གནའ་དུས་བོད་ལ་དར་བའི་འདྲ་གཟུགས་ཞིག་རེད་འདུག་ཅེས་བཤད་འདུག་པ་དང་། སྐབས་དེའི་ཞང་ཞུང་གི་མངའ་ཁོངས་རྒྱ་ཆེ་ལ། ཤེས་རིག་ཧ་ཅང་དར་བ་ལ་བསམ་ན་རང་རེའི་བོད་ཡིག་འདི་ནི་མི་རིགས་གཞན་ལ་གྱི་ཡི་གེ་ལ་དཔེ་བྱས་ཏེ་བཟོས་པ་ཡིན་ནམ། ཡང་ན་མི་རིགས་གཞན་གྱིས་བོད་ཀྱི་ཡི་གེ་ལ་དཔེ་བྱས་ཏེ་བཟོས་པ་ཡིན་ནམ་ཞེས་བཤད་ན་གོ་མ་ཐག་ཏུ་འགའ་རེ་ཁུང་དགོད་རེ་ལངས་ཀྱང་སྲིད་མོད་ཞིབ་ཏུ་བསམ་ན་དེ་ཡང་བསམ་བློ་གཏོང་རྒྱུ་མེད་པ་ཞིག་མ་ཡིན་པ་འདྲ། གཤེན་མཁས་གྲུབ་ཀྱིས་མཛད་པའི་བརྡ་སྤྲོད་ཉེར་བདུན་པར། “དེ་ཡང་ཡི་གེ་རྣམ་པ་མང་མཆིས་ཀྱང་། །རྟག་གཟིགས་ཡུལ་གྱི་སྤུངས་སོ་ཆེ་ཆུང་དང་། །ཞང་ཞུང་ལོ་ཙྰས་དམར་ཆེན་དམར་ཆུང་བསྒྱུར། །བོད་ཀྱི་རྫབ་ཤར་དཀར་ནག་གཉིས་བསྟན་ཀྱང་། །ངོ་བོ་འཕྲུལ་ཡིག་བཞི་བཅུ་འགྱུར་བ་མེད། །”ཞེས་གསུངས་པ་དོན་ལ་གནས་པའི་གཏམ་དུ་འཁུམས་ཏེ། ངོ་བོ་དབྱངས་གསལ་སོ་བཞིའམ་འཕྲུལ་ཡིག་བཞི་བཅུའི་སྒྲ་གདངས་མ་འགྱུར་ན་ཡི་གེའི་གཟུགས་སྦལ་ནག་ན་ལ་བགྲལ་འདྲ་དང་ཉ་མོ་ཆུ་ལས་མཆོང་འདྲ་སོགས་ག་འདྲ་ཞིག་ཡིན་ཀྱང་བོད་ཀྱི་སྤྱི་སྐད་དང་མཐུན་པའི་ཡི་གེ་ཡིན་ཀྱང་ཆོག་ཏེ། ཡི་གེ་དེའི་བོད་ཀྱི་སྐད་ཆ་ཡོངས་སུ་བཤུ་ཐུབ་པས་རེད། དེས་ན་འཕྲིན་ལས་ཆོས་གྲགས་ཀྱིས་རྒྱ་གར་དུ་སྟོན་པ་ཤཱཀྱའི་དབང་བོ་མ་བྱོན་གོང་རོལ་གྱི་མི་ལོ་ཆིག་སྟོང་སུམ་བརྒྱ་ཙམ་དང་བོད་དུ་སྲོང་བཙན་སྒམ་པོ་མ་འཁྲུངས་ཀྱི་ལོ་ཉིས་སྟོང་ལྔ་བརྒྱ་ལྷག་གི་སྔོན་ནས་བོད་འདི་གནའ་རབས་ཀྱི་ཤེས་རིག་ལྡན་པའི་ཡུལ་ཁམས་ཤིག་ཏུ་ཆགས་ཟིན་པ་ཤེས་ཐུབ་ཞེས་པ་སོགས་དེང་དུས་ཀྱིས་བློ་གཟུ་བོར་གནས་པའི་དཔྱོད་ལྡན་མང་བོ་ཅིག་གིས་ཀྱང་འདི་ལྟར་བཞེད་ཀྱིན་ཡོད་པ་རེད།
དེ་ན་སྲོང་བཙན་སྔོན་ལ་ཡི་གེ་ཡོད་མེད་ཀྱི་ལྟ་ཚུལ་འདི་འདྲ་གཉིས་ཆགས་པའི་རྒྱུ་མཚན་ནི་ཁོ་བོས་བསམ་པར་བན་བོན་གྱི་གྲུབ་མཐའི་ཕྱོགས་ཞེན་ལས་བྱུང་བར་འདོད་ལ། གཅིག་གིས་རང་ཉིད་སྔ་བར་འདོད་པ་དང་། གཅིག་གིས་རང་གི་སྔ་ན་བོད་ན་རིག་གནས་དར་ཡོད་པར་མཁས་ལེན་མ་འདོད་པར་ཕན་ཚུན་ཕྱོགས་འཛིན་ཆགས་སྡང་སོགས་ཀྱིས་ངན་སྨྲས་བྱས་ཏེ། འདས་བའི་ལོ་མང་ཤས་ནང་དུ་བོད་མི་ཕལ་མོ་ཆེས་བོན་ནི་མུ་སྟེགས་པ་དང་། དེ་ལ་མཇལ་མི་ཉན་པ་དང་ཐ་ན་དེའི་ཉེ་སར་འགྲོ་མི་ཉན་པ། དེའི་སྐོར་ཀྱི་དཔེ་ཆར་ལྟ་མི་ཉན་པ་སོགས། བོད་རང་གི་ཕ་མེས་ཤེས་རིག་ལ་དམའ་འབེབས་དང་རྣམ་རྟོགས་ཟ་བ་སོགས་ཀྱང་བན་དེ་ཕྱོགས་འཛིན་པ་ག་གེ་མོས་བོད་རིགས་མང་ཚོགས་ལ་བཞག་པའི་བག་ཆགས་ཡིན་པ་རེད། འདི་ལྟར་ཕན་ཚུན་ལ་ཕྲག་དོག་དང་སྨོན་པ་བྱེད་པ་ནི་བསྟན་པ་འདི་གཉིས་ཀྱི་ཡང་དག་གསུང་རབ་དང་མི་མཐུན་སྟེ། སློབ་དཔོན་འཕགས་པ་ཐོགས་མེད་ཀྱིས། ཕྲག་དོག་དབང་གིས་ཆོས་དང་གང་ཟག་ལ། །སྨོན་ན་བདག་དགེ་ཉམས་ཤིང་གཞན་སེམས་འཁྲུགས། །ཞེས་དང་། བླ་ཆེན་དྲན་པའི་ཞལ་ནས། བོན་ཆོས་གཉིས་ལ་བདག་འཛིན་རུ་ཏྲ་བྱེད། །ངོ་བོ་གཅིག་ལ་སོ་སོ་འཛིན་པ་དེ། །དོན་དང་མི་མཐུན་ང་དང་རྒྱང་ཐག་རིང་། །ཞེས་དང་། སློབ་དཔོན་པད་མའི་ཞལ་ནས། སྔོན་ཚེ་བསྐལ་བཟང་སངས་རྒྱས་ཐམས་ཅད་དང་། །ད་ལྟའི་སྟོན་པའི་སྐུ་གསུང་ཐུགས་ཀྱི་བསྟེན། །ཅི་གསུང་ཐམས་ཅད་འགྲོ་དོན་ཡིན་པའི་ཕྱིར། །བོན་དང་ཆོས་ཞེས་བྱ་བ་ག་ལ་ཡོད། །མཉམ་པར་མི་འཇོག་ཕྲག་དོག་རྩོད་པ་འདི། །མཐར་ཐུག་བོད་ཡུལ་ཕུང་བའི་གཞི་རུ་འགྲོ། །ཞེས་དང་དཔལ་སྐྱང་སྤྲུལ་ནམ་མཁའ་རྒྱལ་མཚན་གྱིས། བོན་ཆོས་གཉིས་ག་སངས་རྒྱས་བཀའ། །སངས་རྒྱས་བཀའ་ལ་སྨད་པ་དང་། །བདེན་པ་ཁྱད་དུ་བསད་པ་ནི། །ཤན་པ་གྲི་ཐོགས་བས་ཀྱང་ཐུ། །ཞེས་དང་ཐུའུ་བཀྭན་བློ་བཟང་ཆོས་ཀྱི་ཉི་མས། བོན་ཆོས་མཁའ་གསལ་ཉི་ཟླ་འདྲ། །ཁྱད་གསོད་བྱེད་པ་སྒྲ་གཅན་འཛིན། །བསྟན་པ་གཉིས་ལྡན་དཔྲལ་བའི་མིག །གཅིག་མེད་གཅིག་ལས་ལྷག་མི་འགྱུར། །ཞེས་གསུངས་པ་ནང་བཞིན་འཕགས་པའི་ཐུགས་རྗེ་ཕྱོགས་རིས་མེད་མོད་ཀྱང་། གང་ཟག་མོས་པའི་སྣང་ངོར་སོ་སོར་བསྟན་པ་དང་གང་ལ་གང་འདུལ་གྱིས་སྒྱུ་འཕྲུལ་རོལ་གར་ཇི་སྙེད་པ་བསྒྱུར་བ་སེམས་དགོས་ལ། དེ་སྔ་བོད་ཀྱི་ལོ་རྒྱུས་སུ་བན་བོན་བརྩད་པས་བོད་ཡུལ་ལ་གནོད་མི་ཉུང་བ་བཟོས་སོང་བ་ཡང་བསྟན་པ་རྣམ་གཉིས་དགོངས་པ་མ་མཐུན་པ་མིན་པར་ཆོས་བྱེད་མི་སྣ་འགའ་རེས་ཆབ་སྲིད་ཀྱི་དགོས་མཁོ་དང་གོ་གནས་ག་གེ་མོའི་ཆེད་དུ་བཟོས་པ་ཡིན་ལ། ལོ་རྒྱུས་ཀྱི་བསླབ་བྱ་འདི་ང་ཚོས་དང་ལེན་བྱས་ཏེ། མ་འོངས་པར་སངས་རྒྱས་བསྟན་པའི་རྩ་ལག་ཕན་ཚུན་བར་ཁྱད་གསོད་ལོག་ལྟ་སོགས་རིང་དུ་དོར་ནས་རྒྱལ་བའི་བསྟན་པ་ཞུགས་མཁན་རྣམས་ཀྱིས་ཕན་ཚུན་མཛའ་བརྩེ་མཐུན་སྒྲིལ་གྱིས་ཁྱད་འཕགས་རིག་གཞུང་གཅེས་སྤྲས་དང་སློབ་གཉེར། དར་སྤེལ་བྱེད་པ་བཅས་ལ་འབད་དགོས་པ་ནི་དགོངས་དོན་གཅིག་པའི་བསྟན་པ་རིན་པོ་ཆེ་འདི་གཉིས་ཀྱི་རླབས་ཆེའི་དགོངས་པ་དང་མཐུན་པར་བློ་དམན་ཁོ་བོས་སེམས་སོ། །
མ་རིག་དབང་གིས་ཉེས་སྐྱོན་ཅི་མཆིས་པ། །
མཆོག་གསུམ་བདེན་པས་ཅིག་ཅར་གཞོམས་པ་དང་།
སངས་རྒྱས་བསྟན་པ་དར་ཞིང་ཡུན་གནས་ནས། །
འགྲོ་རྣམས་བདེ་ཆེན་ས་ལ་འགོད་པར་ཤོག །

robotstxt: allowed

filter: keep


text:
||
ཡ་གླིང་དབུས་ཁུལ་གྱི་བཙན་དབང་འཕྲོག་རྩོད་ལས་ཐང་ཆེན་པོ་དང་ཨ་རབ་གོང་མའི་རྒྱལ་ཁབ། བོད་བཙན་པོའི་རྒྱལ་ཁབ་གསུམ་གྱི་འཕྲོག་རྩོད།
2019-01-10
རིན་ཆེན་ཚེ་རིང་གིས་བསྒྱུར།
གཅིག སྤྱི་ལོ་དུས་རབས་བརྒྱད་པར་ཨ་རབ་གོང་མའི་རྒྱལ་ཁབ་དང་ཐང་ཆེན་པོ། བོད་བཙན་པོའི་རྒྱལ་ཁབ་གསུམ་གྱིས་ཡ་གླིང་དབུས་ཁུལ་འཕྲོད་རྩོད་བྱས་ཚུལ།
སྤྱི་ལོ་དུས་རབས་བདུན་པར་མཉམ་དུ་དར་མགོ་ཚུགས་པའི་གོང་མའི་རྒྱལ་ཁབ་གསུམ།
622ལོར། མ་ཧ་མད་ཀྱིས་རང་ལ་བློ་ཉེ་བ་དག་ཁྲིད་ནས་མ་ཁ་གྲོང་ཁྱེར་དང་གྱེས་ཤིང་། མ་རྡུ་ན་རུ་དབྱི་སི་ལན་གྱི་རྒྱལ་ཁབ་འཛུགས་མགོ་ཚུགས། སྤྱི་ལོ་དུས་རབས་བདུན་པར་ཨ་རབ་གོང་མའི་རྒྱལ་ཁབ་ནི་དད་པའི་སྟོབས་ལས་དར་རྒྱས་བྱུང་ཞིང་རིམ་གྱིས་དྲག་འདུལ་ཆེན་པོའི་ལས་འགུལ་སྤེལ་ཏེ་ཡ་གླིང་ནུབ་མ་དང་ཧྥེ་གླིང་བྱང་མ། ཡ་གླིང་དབུས་མ། ཡ་གླིང་ལྷོ་མ་སོགས་སླེབས་ཚད་ལ་དྲག་པོའི་དཔུང་གིས་འདུལ་བཅོམ་བྱས་ནས། འཛམ་གླིང་གི་ཆབ་སྲིད་མངའ་དབང་ལ་འགྱུར་བ་ཆེན་པོ་བསླངས་བར་མ་ཟད། ཡ་གླིང་དང་ཧྥེ་གླིང་། ཡོབ་གླིང་བཅས་གླིང་ཆེན་གསུམ་གྱི་སྐམ་སའི་མི་དམངས་ཀྱི་དད་མོས་བསྒྱུར་བཅོས་བྱས་ལ། ལྷག་པར་གནའ་གཞུང་དུས་སྐབས(古典时代)ཀྱི་ཤེས་རིག་སོ་སོའི་ས་བབ་ཁྱབ་སྟངས་ལའང་གཏན་གྱི་འགྱུར་ལྡོག་བཟོས།
618ལོར། ཐང་ཀའོ་ཙུའུ་ལི་ཡོན་གྱིས་སུའུ་རྒྱལ་རབས་བསྣུབས་ནས་ཐང་ཆེན་པོའི་རྒྱལ་ཁབ་བཙུགས་པ་དང་། 626-649ལོ་སྟེ། ཐང་ཐའེ་ཙུང་ལི་ཧྲི་མིན་གྱི་རིང་། ཐང་ཆེན་པོའི་རྒྱལ་སྟོབས་མགྱོགས་མྱུར་འཕེལ་རྒྱས་བྱུང་བས། ལོ་རྒྱུས་སུ"ཀྲིན་ཀོན་ཁྲི་ལོའི་སྲིད་སྐྱོང" གི་དུས་སྐབས་ཟེར།
629-650ལོར། སྲོང་བཙན་སྒམ་པོས་མཚོ་བོད་མཐོ་སྒང་གི་ཡུལ་གྲུ་ཕལ་ཆེ་བ་གཅིག་གྱུར་བྱས་ཤིང་། རྒྱལ་ས་ར་སར་གཏན་འཁེལ་བྱས་ནས་བོད་བཙན་པོའི་རྒྱལ་རབས་བཙུགས་པ་དང་། ཕོ་བྲང་པོ་ཏ་ལ་གསར་བཞེངས་དང་ཁབ་མཐའ་རྒྱ་བསྐྱེད་ཀྱི་མགོ་ཚུགས།
2.སྤྱི་ལོ་དུས་རབས་བརྒྱད་པར་རྒྱལ་ཁབ་གསུམ་གྱིས་ཡ་གླིང་དབུས་ཁུལ་གྱི་རྒྱལ་ཁབ་ཆུང་བ་དག་འཕྲོད་རྩོད་བྱས་པ།
སྤྱི་ལོ་དུས་རབས་བརྒྱད་པའི་སྐབས་ཀྱི་ཐང་ཆེན་པོ་དང་ཨ་རབ་གོང་མའི་རྒྱལ་ཁབ་གཉིས་ནི་སྤྱི་ལོ་དུས་རབས་བདུན་པའི་རྨང་གཞིའི་སྟེང་འཕེལ་ནས་དར་རྒྱས་ཆེན་པོའི་དུས་སྐབས་སུ་བསླེབས་ནས། ཤར་ནུབ་ཀྱི་རིམ་འདས་རྒྱལ་ཁབ་ཆེན་པོ་གཉིས་སུ་གྱུར་བ་སྟེ། ཐང་ཆེན་པོས་མི་རབས་གསུམ་རིང་གི་འབད་བརྩོན་བརྒྱུད། སྤྱི་ལི་གྲུ་བཞི་མ་བྱེ་བ་གཅིག་དང་ས་ཡ་གཉིས་འབུམ་བཞིའི་མངའ་ཁོངས་བདག་གིར་བཟུང་བ་དང་། མི་འབོར་བྱེ་བ་དྲུག་ལས་བརྒལ་ནས་འཛམ་གླིང་གི་མི་གྲངས་ཆེ་མང་བའི་རྒྱལ་ཁབ་ཏུ་གྱུར། ཨ་རབ་གོང་མའི་རྒྱལ་ཁབ་ཀྱིས་སྤྱི་ལེ་གྲུ་བཞི་མ་བྱེ་བ་གཅིག་དང་ས་ཡ་གསུམ་འབུམ་བཞིའི་ས་ཆ་བཟུང་ནས། སྐབས་དེའི་འཛམ་གླིང་གི་མངའ་ཁོངས་ཆེ་ཆེས་བའི་རྒྱལ་ཁབ་ཏུ་གྱུར།(མི་འབོར་བྱེ་བ་གསུམ་དང་ས་ཡ་ལྔ་ཡོད)
འཛམ་གླིང་ཡང་རྩེའམ་མཚོ་བོད་མཐོ་སྒང་དུ་བརྟན་བརླིང་གཡོ་མེད་དུ་གནས་པའི་བོད་བཙན་པོའི་རྒྱལ་ཁབ་ཀྱང་དུས་རབས་འདིར་དར་བའི་རྩེར་སོན་ནས། (མངའ་ཁོངས་སྤྱི་ལེ་གྲུ་བཞི་མ་ས་ཡ་ལྔ་དང་འབུམ་དྲུག་ལྷག་ཡོད་པ་དང་། མི་འབོར་ས་ཡ་བརྒྱད་ལྷག་ཡོད།) ཀྲུང་གོའི་ནུབ་རྒྱུད་དང་ཡ་གླིང་དབུས་ཁུལ་གྱི་བཙན་དབང་འཕྲོད་རྩོད་དུ་ཞུགས་ཤིང་། ཐང་ཆེན་པོ་དང་ཨ་རབ་གོང་མའི་རྒྱལ་ཁབ་ཀྱི་དགྲ་བོ་སྟོབས་ཆེན(劲敌)དུ་ཆགས།
747ལོའི་ཟླ3པར། ཐང་རྒྱལ་རབས་ཀྱི་ཨན་ཞི་སྤྱི་ཁྱབ་ལྟ་སྐྱོང་གཞུང་དཔོན་ཀའོ་ཞན་ཀྲི(སྐད་གྲགས་ཆེ་བའི་དམག་དོན་པ)ཡིས་དམག་ཧྲག་ཆིག་ཁྲི་ལྷག་བྲི་ཤ་ཆུང་བར(小勃律)(དེང་གི་ཀསྨིར་ཡའི་ནུབ་བྱང་ཕྱོགས)དྲངས། ཟླ་བཞི་ལྷག་རིང་གི་འགྲུལ་བཞུད་ཀྱིས་རི་ཀླུང་མང་བོ(ཕ་སྨིར་མཐོ་སྒང་བརྒྱུད། ཆུ་བོ་མང་བོ་དང་སྤྱི་ལེ་བཅུའི་རིང་ཚད་ཅན་གྱི་འཁྱགས་ཀླུང་གཉིས་བརྒལ་བ)དཀའ་ཚེགས་ངང་བརྒལ་ནས། བྲུ་ཤ་ཆུང་བར་གློ་བུར་ཕར་རྒོལ་གྱིས་བདེར་བཀོད་ལ། ཕའོ་དབྱི་སི་གཙང་བོའི་སྦ་ཐག་ཟམ་པ་དུམ་གྱིས་བཅད་ནས། དཔུང་རོགས་སུ་བསླེབས་པའི་བོད་དམག་གཙང་བོའི་ཤར་ངོགས་སུ་བཀག ཐེངས་འདིའི་དམག་འཁྲུག་གིས་ཐང་དམག་གི་ཟིལ་ཤུགས་དང་སྙན་གྲགས་ཆེ་རུ་བཏང་ཞིང་། ཧོར་བའི་རྒྱལ་ཕྲན་དོན་གཉིས(胡七十二国)དངངས་ཤིང་སྐྲག་ནས་ཐང་ལ་མགོ་བཏགས་པར་མ་ཟད། ཨ་རབ་གོང་མའི་རྒྱལ་ཁབ་དང་བོད་བཙན་པོའི་རྒྱལ་ཁབ་ཀྱང་སྤ་གོང་བར་བྱས། [གསལ་བཤད། དབྱིན་གཞུང་ནས་མངག་གཏོང་གནང་བའི་སྐུ་ཞབས་སི་ཐའེ་དབྱིན་གྱིས་ཕ་སྨིར་མཐོ་སྒང་དུ་ལོ་ངོ་སྟོང་གཅིག་ཡར་སྔོན་གྱི་ཀའོ་ཞན་ཀྲི་ཡི་དམག་སྐྱོད་ལམ་ཐིགས་རྩད་ཞིབ་བྱས་རྗེས། "གྲངས་འབོར་མི་ཉུང་བའི་དམག་གི་དཔུང་སྡེ་དེ་ཕ་སྨིར་མཐོ་སྒང་དང་ཞིན་ཏུའུ་ཁུའུ་ཧྲི་ས་ཁུལ་དུ་དཔུང་སྐྱོད་བྱས་པ་ནི་ལོ་རྒྱུས་སྟེང་གི་ཐེངས་དང་པོ་ཡིན་པས། སྐབས་དེའི་དམག་དཔུང་གི་འཚོ་ཚིས་ཅི་ལྟར་སྦྱར་བ་ཡིན་ནམ། འདི་ལྟའི་གནད་དོན་དང་འཕྲད་ཚེ་དེང་རབས་ཀྱི་དམག་ཇུས་བློ་འདོན་པའང་ཐབས་ཟད་འུ་ཐུག་ཏུ་མི་འགྱུར་གྲང་།"ཞེས་གདེངས་འཇོག་བྱས་ཤིང་། ཡང་སེམས་འགུལ་ཐེབས་ནས་དབུགས་རིང་འབྱིན་བཞིན། "ཀྲུང་གོའི་དཔའ་མཛངས་རྟུལ་ཕོད་ཅན་གྱི་དམག་སྤྱི་འདིས་དཀའ་བ་བརྒྱ་ཕྲག་ཉེན་ཁ་ཁྲི་ཕྲག་ཅི་ལྟར་སེལ་ཐབས་བྱས་པ་ཡིན་ནམ། འདི་ནི་ཡོབ་གླིང་གི་དམག་དཔོན་གྲགས་ཅན་ཧན་ཉི་པ(汉尼拔)དང་དེ་ནས་ན་ཕོ་ལུང་(拿破仑)། དེ་ནས་སོ་ཨོ་ལོ་ཧྥུ(苏袄洛夫)སྟེ། ཁོ་ཚོ་ཨར་པེ་སི་བརྒལ་བ་ལས་ལྡབ་མང་འགྱུར་གྱིས་དཀའ་འོ།།"]
749ལོར་ཀའོ་ཞན་ཀྲིས་བཀས་སྐུལ་ལྟར་ཆེ་ཤིར(竭师国)(དེང་གི་ཕ་ཁི་སི་ཐན་ཆི་ཐིག་ལར)དཔུང་ཆེན་དྲངས། ཀའོ་ཞན་ཀྲིས་ཡང་བསྐྱར་ཕ་སྨིར་མཐོ་སྒང་བརྒལ་ནས་ཆེ་ཤི་རྒྱལ་ཁབ་ཀྱི་དམག་དཔུང་ཕམ་པར་བཏང་སྟེ། ཆེ་ཤིའི་རྒྱལ་བོ་པའོ་ཐི་མན་གསོན་བཟུང་བྱས།
ཡ་གླིང་དབུས་ཁུལ་གྱི་དྲག་འདུལ་དམག་འཁྲུག་འདི་གཉིས་བརྒྱུད། ཐང་ཆེན་པོས་ཡ་གླིང་དབུས་ཁུལ་གྱི་གཙོ་ཁྲིད་གོ་གནས་བཟུང་བར་མ་ཟད་དར་རྒྱས་ཆེན་པའི་དུས་སྐབས་སུ་བསླེབས། དེ་དང་ཆབས་ཅིག་ཀའོ་ཞན་ཀྲི་ཡི་སྙན་གྲགས་དང་ཟིལ་ཤུགས་ཀྱང་སྔར་མེད་མཐོར་འདེགས་བྱུང་ལ། བོད་དང་ཨ་རབ་གོང་མའི་རྒྱལ་ཁབ་གཉིས་ཀྱིས་ཀྱང་ཁོང་ལ་ཁམས་རྒྱལ་གྱི་རྒྱལ་བོའི་མཚན་གནས་གནང་ཞིང་། ཐང་ཆེན་པོའི་ཡ་གླིང་དབུས་ཁུལ་གྱི་སྤྱི་ཁྱབ་ཏུ་གྱུར།
དོན་ཆེན་སྒྲུབ་ནས་མཛད་ཆེན་འཇོག་པར་མོས་ཤིང་ཐང་ཞན་ཙུང་གིས་འགོ་ཁྲིད་པའི་ཐང་ཆེན་པོ་དང་མུ་མཐུད་ཤར་ཕྱོགས་ལ་ཁབ་མཐའ་རྒྱ་བསྐྱེད་བཞིན་པའི་ཨ་རབ་གོང་མའི་རྒྱལ་ཁབ་སྟེ། རིམ་འདས་རྒྱལ་ཁབ་འདི་གཉིས་ཡ་གླིང་དབུས་མའི་རྒྱལ་ཕྲན་འཕྲོག་རྩོད་ཀྱི་གོ་རིམ་ཁྲོད། ཐད་ཀར་གདོང་ཐུག་གི་ཉིན་མོ་དེ་འབྱུང་བར་གཡོལ་ཐབས་མེད་ཕྱིར། སྤྱི་ལོ 751ལོར་ཧིན་རུའོ་སི་གཡུལ་འགྱེད་གཞི་ནས་བྱུང་ངོ་།།
གཉིས། ཧིན་རུའོ་སི་གཡུལ་འགྱེད།
ཧིན་རུའོ་སི་གཡུལ་འགྱེད(恒罗斯战役) ཀྱིས་འཛམ་གླིང་ལོ་རྒྱུས་སུ་གོ་གནས་གནད་ཆེན་བཟུང་མོད། ཀྲུང་གོ་ལོ་རྒྱུས་སུ་བསམ་བཞིན་སྣང་མེད་དུ་བསྐྱུར་འདུག འདིས་དུས་རབས་བར་མའི་དུས་མགོའི་གོང་མའི་རྒྱལ་ཁབ་ཆེན་པོ་གཉིས་བར་གྱི་འཕྲོག་རྩོད་ཡང་རྩེར་སོན་པར་བྱས་ལ། དམག་འཁྲུག་གི་རྗེས་སུ། ཡ་གླིང་དབུས་ཁུལ་ཧྲིལ་བོའི་ལོ་རྒྱུས་འཕེལ་རིམ་ལ་རྩ་བའི་འགྱུར་ལྡོག་བཟོས།
ཧིན་རུའོ་སི་གཡུལ་འགྱེད་ཀྱི་འབྱུང་རྩ།
749ལོའི་ཟླ12བར། ཐང་དམག་གིས་ཧྲི་རྒྱལ་ཁབ(石国)ལ་སྐོར་རྒོལ་བྱེད་སྐབས། ཧྲིའི་རྒྱལ་སྲས་སྟབས་ལེགས་ནས་བྲོས་བཤོལ་དུ་འཆོར་བར་མ་ཟད། ཨ་རབ་གོང་མའི་རྒྱལ་ཁབ་ཀྱི་ཨ་པཱ་སི་རྒྱལ་རབས་ལ་སྐྱབས་བཅོལ་བྱས། ཨ་པཱ་སི་རྒྱལ་རབས་ཀྱིས་ཟས་ཁ་ནང་ལ་བཞག་ན་སྣ་ནང་ནས་ཤོར་དུ་འཇོག་མི་སྲིད་དེ། ཨ་མུའུ་གཙང་བོ་དང་ཞི་ཨེར་གཙང་བོའི་འབབ་ཡུལ་གྱི་ཁོངས་གཏོགས་རྒྱལ་ཕྲན་དག་དང་མཉམ་འབྲེལ་གྱིས་ཨན་ཞི་སྡེ་བཞིར་དཔུང་ཆེན་འདྲེན་པའི་འཆར་གཞི་བཟོས། ཀའོ་ཞན་ཀྲི་ལ་དེའི་སྐོར་གྱི་གསང་འཕྲིན་འབྱོར་རྗེས། ལག་གང་སྔ་རྩད་ནས་ཨ་རབ་གོང་མའི་རྒྱལ་ཁབ་ལ་དཔུང་འཇུག་བྱེད་རྒྱུའི་སེམས་ཐག་བཅད་ཅིང་། ཐང་ཆེན་པོའི་ནུབ་ལྗོངས་ཀྱི་ཤུགས་རྐྱེན་འོག་གར་ལོག(葛逻禄)དང་པོ་ཧན་ནའི་རྒྱལ་ཁབ(拔汗那国)ཀྱི་དམག་མི་མང་བོ་ཐང་དམག་ཏུ་ཞུགས། སྤྱིར་འདི་ནི་སྔ་ཕྱིར་འཐབ་དགོས་པའི་དམག་འཁྲུག་ཅིག་ཡིན་ཏེ། ཐང་ཆེན་པོས་ཡ་གླིང་དབུས་ཁུལ་གྱི་བཙན་དབང་བསྐྱར་གསོ་བྱེད་པར་ཨ་རབ་གོང་མའི་རྒྱལ་ཁབ་ཕམ་པར་གཏོང་དགོས་ལ། ཨ་རབ་གོང་མའི་རྒྱལ་ཁབ་ཀྱིས་ཡ་གླིང་དབུས་ཁུལ་ཡོངས་སུ་རྫོགས་པར་དབང་སྒྱུར་བྱེད་དགོས་ན་ཐང་རྒྱལ་རབས་ཆམ་ལ་འབེབ་དགོས་སོ།།
2.དམག་འཁྲུག་གི་བརྒྱུད་རིམ།
751ལོའི་ཀའོ་ཞན་ཀྲི་ཡི་དམག་ཧྲག་སུམ་ཁྲིའི་དཔུང་སྣེ་བཏེགས་ཏེ། ཨན་ཞི་ནས་ལམ་ལ་ཆས་ཤིང་། ཕ་སྨིར་མཐོ་སྒང་དང་བྱེ་ཐང་ཆེན་པོ་བཅས་ཟླ་གསུམ་ལྷག་རིང་རི་ཀླུང་མང་བོ་བརྒལ་མཐར། ཟླ་བ་བདུན་པར་ཨ་རབ་གོང་མའི་རྒྱལ་ཁབ་ཀྱི་ཚོད་འཛིན་བྱས་པའི་ཧིན་རུའོ་སིར(དེང་གི་ཧ་ས་ཁི་སི་ཐན་གྱི་ཅང་པོ་ཨེར་མཁར་གྱི་ཉེ་འདབས) སླེབ་པར་མ་ཟད། ཧིན་རུའོ་སི་མཁར་ལ་སྐོར་རྒོལ་བྱེད་མགོ་བརྩམས། དེའི་རྗེས་ཀྱི་རྒྱལ་ཕྱིའི་ཞིབ་འཇུག་པ་དང་དམག་དོན་པ་རྣམས་ཀྱིས་ཀའོ་ཞན་ཀྲི་ཡི་ཐང་དམག་སུམ་ཁྲིས་ས་བབ་མཐོ་ལ་དབྱང་རླུང་ཉུང་བ། ཟས་རིགས་མཁོ་སྤྲོད་དཀོན་པའི་གནས་བབ་འོག་ཕ་སྨིར་མཐོ་སྒང་ཅི་ལྟར་བརྒལ་བ་ཡིན་ནམ(དུས་ཡུན་ཟླ་གསུམ་ལྷག་རིང་)། ལྷག་པར་ལུས་སེམས་ངལ་དུབ་ཀྱིས་མནར་བའི་དཔུང་ཚོགས་འདི་དམིགས་སར་འབྱོར་རྗེས་མི་རྒྱུས་ས་རྒྱུས་ཆེ་ལ་དམག་གྲངས་རང་ཕྱོགས་ལས་ལྡབ་གྲངས་ཀྱིས་མང་བའི་ཨ་རབ་གོང་མའི་རྒྱལ་ཁབ(འབུམ་གཅིག་དང་ཁྲི་བདུན)ཀྱི་དཔུང་དང་འཐབ་པ་ནི་མ་གཞི་ནས་དམག་འཁྲུག་ལོ་རྒྱུས་སྟེང་གི་ཁྱད་མཚར་ཞིག་ཅི་ལ་མིན་ཞེས་སོམ་ཉི་བྱེད།
ཐེངས་འདིར་ཀའོ་ཞན་ཀྲི་དང་བཅས་པའི་དཔོན་དམག་སྟོང་ལྷག་བྲོས་བྱོལ་ཐུབ་པ་ལས། ཨན་ཞིའི་དམག་ཧྲག་ཉིས་ཁྲི་ལྷག་གཡུལ་སར་བཀུམ་པས་ཐང་དམག་ལ་གྱོང་ཚབས་ཆེན་རག་ལ། (དུས་དེར་གསོན་བཟུང་བྱས་པ་དང་གཡུལ་སར་བཀུམ་པའི་དམག་གྲངས་ཀྱིས་ཐང་དམག་གི་སྤྱི་འབོར་གྱི་ཕྱེད་ལྷག་ཟིན་ཡོད།) ཡིན་ཡང་ཐང་དམག་གིས་ཨ་རབ་གོང་མའི་རྒྱལ་ཁབ་ཀྱི་དམག་ལའང་གཏོར་སྐྱོན་ཆེན་པོ་བཏང་བ་སྟེ། དགྲ་དམག་བདུན་ཁྲི་ལྷག་བཀུམ། བློ་ཡིད་ལས་འདས་པའི་ཐང་དམག་གི་འཐབ་འཛིང་སྟོབས་ཤུགས་ལ་ཨ་རབ་པ་འཇིགས་ཏེ་སྐབས་བསྟུན་རྗེས་འདེད་བྱེད་མ་བྱས་པར་ཡ་གླིང་དབུས་ཁུལ་གྱི་བཙན་དབང་བརྟན་སྲུང་བྱས།
755ལོར། ཐང་རྒྱལ་ནང་དུ་ཨན་ཧྲིའི་ཟིང་འཁྲུག་བྱུང་ནས་རྒྱལ་སྟོབས་ཆེས་ཆེར་རྒུད་པར་གྱུར་པས། ཡ་གླིང་དབུས་ཁུལ་དུ་ཨ་རབ་གོང་མའི་རྒྱལ་ཁབ་དང་བཙན་དབང་འཕྲོག་རྩོད་འདོར་དགོས་བྱུང་། 756ལོར། ཀའོ་ཞན་ཀྲིས་ཐོན་ཀོན་འགག་ཏུ་ཨན་ལུའུ་ཧྲན་བཀག་འགོག་བྱས་རྐྱེན་ཐང་ཞན་ཙུང་གིས་ཕྲ་མ་དབྱེན་སྦྱོར་ལ་ཉན་ནས་ཁོ་བཀུམ་མོ།།
ཧིན་རུའོ་སི་གཡུལ་འགྱེད་སྐབས་ཀྱི་ཀའོ་ཞན་ཀྲིའི་ཐབས་ཡའི་ལས་དབང་ཡང་ཁོང་དང་ཧ་ལམ་གཅིག་པར་སྣང་སྟེ། ཨ་པོ•མུའུ་སི་ལན(阿布•穆斯林)གྱིས་མཛད་རྗེས་ཆེ་ཕྱིར་སྲིད་ལ་གནོད་པར་དོགས་ཏེ་གཡུལ་འགྱེད་མཇུག་སྒྲིལ་ནས་མ་འགྱངས་པར། གོང་མ་བློ་མ་བདེ་བར་ཨ་པོ•མུའུ་སི་ལན་ལྐོག་གསོད་བྱས། མངའ་འོག་དམག་སྤྱི་ཆེན་མོ་ཆི་ཡ་ཐིག•དབྱེ་པིན•སཱ་ལི(齐雅德•伊本•撒里)ཡང་སྲོག་ཐོག་ཏུ་བཏང་བ་རྒྱུ་མཚན་དུ་བྱས་ནས་ཚོ་ཁག་གཞན་དག་གིས་ངོ་ལོག་ཟིང་འཁྲུག་བསླངས་ཤིང་། ཧའོ་ལུའོ་ཧྲན(呼罗珊)ས་ཁུལ་ཟིང་ལྷུང་དུ་ཚུད། སྐབས་འདིར་ཨ་རབ་གོང་མའི་རྒྱལ་ཁབ་ནི་ནང་ཁུལ་ཞི་འཇགས་སུ་གཏོང་བར་བྲེལ་བས། ཡ་གླིང་དབུས་ཁུལ་གྱི་གཙོ་ཁྲིད་དབང་ཆ་ཁ་ཤས་དུས་སྐབས་དེར་དར་རྒྱས་ཆེ་བའི་བོད་བཙན་པོའི་རྒྱལ་ཁབ་ལ་ཤོར།
3.ཤེས་རིག་ནི་དམག་འཁྲུག་དང་འཐབ་འཛིང་ཁྲོད་ཁྱབ་སྤེལ་བྱུང་བ།
ཨ་རབ་པའི་བཟུང་དམག་ཁྲོད་ཤོག་བུ་བཟོ་རྩལ་ཤེས་མཁན་གྱི་ཐང་དམག་ཀྱང་མཆིས་པས། ཀྲུང་གོའི་གསར་གཏོད་ཆེན་པོ་བཞིའི་གྲས་ཀྱི་ཤོག་བུ་བཟོ་རྩལ་ཨ་རབ་ཏུ་ཁྱབ་སྤེལ་བྱུང་ལ་དེ་ནས་ཡོབ་གླིང་དུ་ཁྱབ། དེ་བས་སཱ་མེར་ཧན(撒马尔罕)ནི་འཛམ་གླིང་གི་ཤོག་བུ་བཟོ་སའི་ལྟེ་གནས་སུ་གྱུར་ཅིང་། ནུབ་ཕྱོགས་རིག་གནས་ཀྱང་དེར་བརྟན་ནས་མགྱོགས་མྱུར་འཕེལ་རྒྱས་བྱུང་།
གསུམ། ཨ་རབ་གོང་མའི་རྒྱལ་ཁབ་དང་བོད་བཙན་པོའི་རྒྱལ་ཁབ་བར་གྱི་ནུབ་ལྗོངས་དམག་འཁྲུག
750ལོར། ཨ་རབ་གོང་མའི་རྒྱལ་ཁབ་ནང་འཁྲུག་ཐེངས་ཤིག་བརྒྱུད་རྗེས། ཨ་པཱ་སི་རྒྱལ་རབས་བཙུགས། 755ལོར། ཐང་ཆེན་པོར་ཨན་ཧྲིའི་ཟིང་འཁྲུག་བྱུང་ལ། སྲིད་འགྱུར་རྗེས་སུ་རིམ་འདས་རྒྱལ་ཁབ་གཉིས་ཀྱི་འཕེལ་རྒྱས་ཁ་ཕྱོགས་ལ་འགྱུར་ལྡོག་བྱུང་ནས། ཨ་རབ་གོང་མའི་རྒྱལ་ཁབ་ནི་ལྷོད་ཡེངས་ཀྱི་མི་རིགས་ཆོས་ལུགས་ཐུན་མོང་ཚོགས་པ་ནས་ཀྲུང་དབྱང་དབང་ཆ་གཅིག་སྡུད་ཀྱི་རྒྱལ་ཁབ་ཏུ་གྱུར་ལ། ཐང་རྒྱལ་རབས་སུ་ཀྲུང་དབྱང་དབང་ཆ་གཅིག་སྡུད་ནས་ས་གནས་སྲིད་དབང་བཅད་བཟུང་གི་རྣམ་པ་བྱུང་།
755-797ལོ་སྟེ། བོད་རྒྱལ་ཁྲི་སྲོང་ལྡེ་བཙན་གྱི་རིང་ལ། བོད་བཙན་པོའི་རྒྱལ་རབས་དར་བའི་རྩེར་སོན་པ་དང་། 763ལོར་བོད་ཀྱི་བློན་ཆེན་སྟག་སྒྲ་ཀླུ་ཁོང་གིས་རྒྱལ་ཁའི་གླགས་དང་བསྟུན་ནས་འབུམ་དམག་གཉིས་ཀྱི་དཔུང་སྣ་བཏེགས་ཏེ་ཐོག་མེད་ཤར་སྐྱོད་ཀྱིས་རྒྱ་ནག་ཁྲང་ཨན་དུ་དྲངས། རྒྱ་རྗེ་ཐང་ཏའེ་ཙུང་དངངས་འཚབ་ཀྱིས་ཧྲན་ཀྲོའུའི(ཏུང་ཧོང་གཏེར་ཡིག་ཏུ་སྴམ་ཅིའུ་ཞེས་བྲིས་འདུག དེང་གི་ཧོ་ནན་ཞིང་ཆེན་ན་ཡོད)ཕྱོགས་སུ་བྲོས་ཤིང་། བོད་དམག་གིས་ཁྲང་ཨན་མཁར་བཟུང་།(ངན་ལམ་ཀླུ་ཁོང་གིས།། རྒྱ་ཡུལ་གྱྀ་ཐིལད། རྒྱ་རྗེའྀ་ཕོ་བྲང་ཀེང་ཤིར། བོད་གྱྀས་དམག་དྲང་བའི་བཀའ་གྲོས་གྱྀ་མགོ་ཆེན་པོ་གསོལད་ནས་ཀེང་ཤིར་དྲང་བའྀ་དམག་དཔོན་ཆེན་ཕོར། ཞང་མཆིམས་རྒྱལ་ཟྀགས་ཤུ་ཐེང་དང་། བློན་སྟག་སྒྲ་ཀླུ་ཁོང་གཉྀས། བཀའ་སྩལད་ཏེ། ཀེང་ཤེར་དྲངས་ནས།། ཅིའུ་ཅྀར་གྱི་རབ་ངོགས་སུ་རྒྱ་དང་ཐབ་མོ་ཆེན་ཕོ་བྱས་ཏེ། བོད་གྱིས་གཡུལ་བཟློག་ནས།། རྒྱ་མང་བོ་བདུངས་པས།། རྒྱ་རྗེ་ཀྭང་པེང་ཝང་ཡང་། ཀེང་ཤྀའི་མཁར་ནས་ཕྱུར་སྟེའ། སྴམ་ཅིའུར་བྲོས་ནས། ཀེང་ཤྀ་ཕབ་་་་་)དེ་ནས་རྒྱ་བཟའ་གྱིམ་ཤིང་ཀོང་ཇོའི་ཚ་བོ་ལི་ཁྲིན་ཧོན་ཟེར་བ་དེ་ཐང་རྒྱལ་དུ་བསྐོས།(རྒྱ་འྀ་མཁར་ཀིང་ཤྀ་ཕབ་སྟེ། རྒྱ་རྗེ་གྭང་བུ་ཧྭང་ཏེ་བསྐོས་སོ) ཉིན་བཅོ་ལྔའི་རྗེས་སུ་བོད་དམག་ཁྲང་ཨན་མཁར་ལས་ཕྱིར་འཐེན་ནས་ཏུན་ཅིན་ཡོན(ཉིང་ཤ་གུའུ་ཡོན)དང་ཧུའེ(ཉིང་ཤ་ཀྲུང་ཝུའེ)། ཁྲིན(ཀན་སུའུ་ཁྲིན་ཞན)། ཝེ(ཀན་སུའུ་ལོང་ཤན)སོགས་ས་ཁུལ་དུ་ཕྱིན། དེ་རྗེས་གཙོ་ཤུགས་ནུབ་ཕྱོགས་སུ་དྲངས་ནས་ཤར་ཕྱོགས་སུ་ཁབ་མཐའ་ཤུགས་ཀྱིས་བསྐྱེད་པ་དང་དྲག་ཤུགས་ལ་བརྟེན་ནས་ཆོས་སྤེལ་བར་བྲེལ་བའི་ཨ་རབ་གོང་མའི་རྒྱལ་ཁབ་དང་ནུབ་ལྗོངས་མཐོ་སྒང་དུ་རྒྱལ་ཕམ་ཐག་གཅོད་ཀྱི་གཡལ་འགྱེལ་མགོ་བརྩམས།
ཨ་རབ་གོང་མའི་རྒྱལ་ཁབ་ཀྱིས་ཨན་ཧྲིའི་ཟིང་འཁྲུག་རྗེས་ཀྱི་ཐང་གི་སྟོབས་ཤུགས་ཧ་ཅང་གཉོམ་པར་འདོད་ཡོད་ལ། སྐབས་དེ་དུས་ཀྱི་ཨ་རབ་གོང་མའི་རྒྱལ་ཁབ་ནི་སི་ཕན་ནས་ཧྥེ་གླིང་བྱང་མ་ཡོངས་རྫོགས། ཡ་གླིང་ནུབ་མ་ནས་ཧིན་རྡུའི་ཆ་ཤས། ཡ་གླིང་དབུས་མའི་ས་ཁུལ་མང་ཆེ་བ་འདུ་བས། འཐབ་པའི་ཟླ་མ་མཆིས་པ་ཙམ་དུ་ཟད། དེའི་ཕྱིར་སླར་ཡང་ཀྲུང་གོ་བཙན་བཟུང་གི་འཆར་གཞི་བཀོད། ཡིན་ཡང་སྐབས་དེའི་ཧྲན་ཤི་དང་ཀན་སུའུ་ཡི་ཆ་ཤས། ནུབ་ལྗོངས་ཀྱི་ས་ཆ་མང་ཆེ་བ་བོད་བཙན་པོའི་རྒྱལ་ཁབ་ལ་ཤོར་ཡོད་པས། ཨ་རབ་གོང་མའི་རྒྱལ་ཁབ་ཀྱིས་རྒྱ་ནག་ལ་བཙན་འཛུལ་བྱེད་ན་ངེས་པར་བོད(ནུབ་ལྗོངས)བརྒྱུད་དགོས། དེ་བས་བོད་བཙན་པོའི་རྒྱལ་ཁབ་དང་ཨ་རབ་གོང་མའི་རྒྱལ་ཁབ་བར་ནུབ་ལྗོངས་སུ་གཞི་རྒྱ་ཆེ་བའི་གཡུལ་འགྱེད་ཐེངས་གསུམ་བྱས་ལ། བོད་ཀྱིས་གཡུལ་བཟློག་ཏེ་རྣམ་པར་རྒྱལ་བས། ཨ་རབ་གོང་མའི་རྒྱལ་ཁབ་ཀྱི་ཤར་འདུལ་འཆར་གཞི་མི་འདོར་ཀ་མེད་བྱུང་། དེ་ནས་བཟུང་ཨ་རབ་གོང་མའི་རྒྱལ་ཁབ་དང་ཕྱིས་ཀྱི་ལོ་ཆིག་སྟོང་རིང་གི་དབྱི་སི་ལན་འཇིག་རྟེན་གྱི་ཤར་བསྐྱོད་རྨི་ལམ་རྨི་མཚམས་བཞག གཡུལ་འགྱེལ་ཐེངས་གསུམ་པར་བོད་དམག་ཨ་རབ་པ་ལས་རྣམ་པར་རྒྱལ་མོད། འོན་ཀྱང་དམག་ཧྲག་ཆིག་འབུམ་བདུན་ཁྲི་གཡུལ་ངོར་བཀུམ་པས། བོད་བཙན་པོའི་རྒྱལ་རབས་ཉམས་རྒུད་དུ་འགྱུར་བའི་རྐྱེན་གཙོ་བོར་སོང་།
བཞི། ཡིད་སྨོན་འཆོར་བའི་བོད་བཙན་པོའི་རྒྱལ་ཁབ།
ཨ་རབ་གོང་མའི་རྒྱལ་ཁབ་དང་ཐང་ཆེན་པོ་གཉིས་ཀྱི་དམག་རུབ་བཙིར་རྒོལ་ཁྲོད་མ་ཉམས་པར་ལོ་ངོ་ཉིས་བརྒྱ་ལྷག་རིང་ལ་གནས་པའི་བོད་བཙན་པོའི་རྒྱལ་ཁབ་ཀྱིས་རྒྱལ་ཕྲན་བགྲངས་ལས་འདས་པ་མངར་བཅུག་པ་ནི་ལོ་རྒྱུས་ཀྱི་ཁྱད་མཚར་ཞིག་ཅི་ལ་མིན།
གལ་ཏེ་བོད་བཙན་པོའི་རྒྱལ་ཁབ་ཀྱི་དམག་དཔུང་གིས་ནུབ་ཕྱོགས་ནས་ཨ་རབ་གོང་མའི་རྒྱལ་ཁབ་དང་འགྲན་རྒོལ་མ་བྱས་པ་ཡིན་ན། གལ་ཏེ་བོད་བཙན་པོའི་རྒྱལ་ཁབ་ཀྱིས་ཨ་རབ་གོང་མའི་རྒྱལ་ཁབ་ཀྱི་དཔུང་འཇུག་མ་བཀག་པ་ཡིན་ན། ཀྲུང་གོ་ལོ་རྒྱུས་ཅི་ལྟ་བུ་ཞིག་ཏུ་འགྱུར་སྲིད་དམ།
བོད་བཙན་པོའི་རྒྱལ་ཁབ་དང་ཨ་རབ་གོང་མའི་རྒྱལ་ཁབ་བར་ཕན་ཚུན་དཔུང་འདྲེན་དམག་འཐབ་བྱེད་དུས། བོད་ལ་དམག་ཤུགས་ཀྱིས་མ་འདེང་པར་འཇང་ས་དམ་དང་འ་ཞ། དྲུ་གུ་སོགས་ཁོངས་གཏོགས་རྒྱལ་ཕྲན་ནས་དམག་མི་བསྡུ་སྐོང་བྱས་ཡོད་མྱོང་མོད། ཧྲན་ཀན་ཧོའུ་ལུང་ས་ཁུལ(陕甘河陇地区)བདེར་བཀོད་རྗེས། གཞིས་སྡོད་ཐང་མིའི་ཁྲོད་དམག་མི་བསྡུས་ནས་གཡལ་འགྱེད་དུ་ཞུགས་པའི་ལོ་རྒྱུས་གར་ཡང་མ་མཆིས། དེ་ནི་བོད་པ་ཚོས་ཐང་མི་དམག་འཐབ་ཀྱི་རྒྱུར་མི་རུང་མོད། ཁོ་ཚོ་སོ་ནམ་གྱི་ལས་ལ་གོམ་པས་བོད་བཙན་པོའི་རྒྱལ་ཁབ་ཀྱི་དམག་མིར་མཁོ་སྒྲུབ་ཞབས་ཞུ་དང་འཚོ་ཚིས་སྦྱར་བཅུག་པ་ཡིན་སྲིད། དེ་བས་ཐང་མིས་ཀྱང་དྲག་ཤུགས་ཀྱིས་ཆོས་སྤེལ་བའི་ཨ་རབ་གོང་མའི་རྒྱལ་ཁབ་ལ་འགོག་རྒོལ་བྱེད་པར་བྱས་རྗེས་བཞག་ཡོད་དོ།།
གནམ་གཤིས་ཆ་རྐྱེན་ཐབས་ཆག་ཡིན་པའི་མཚོ་བོད་མཐོ་སྒང་དུ་དཔུང་སྟོབས་དྲག་པོའི་དམག་དོན་སྟོབས་ཤུགས་འདི་འདྲ་ཞིག་ཅི་ལྟར་སྐྱེད་སྲིང་བྱེད་ཐུབ་པ་ཡིན་ནམ། སྲོང་བཙན་ཡར་སྔོན་དུ་ལྕགས་རིགས་བཙོ་སྦྱོང་གི་ལག་རྩལ་ཀྱང་ཁྱབ་བརྡལ་དུ་སོང་མེད་མོད། ཡིན་ཡང་མི་ལོ་བཅུ་ལྷག་གི་རྗེས་སུ་དྲག་ཆས་ཀུན་ནས་སྤྲས་པའི་བོད་བཙན་པོའི་སྐྱ་དམག་གིས་ཐང་ཆེན་པོའི་དམག་ཧྲག་དང་འཐབ་ཐུབ་པར་གྱུར། 670ལོར་བོད་བཙན་པོའི་རྒྱལ་ཁབ་ཀྱི་དམག་དཔུང་ཉིས་འབུམ་ལྷག་དང་ཐང་ཆེན་པོའི་དམག་མི་ཆིག་འབུམ་ལྷག་གིས་འ་ཞ་འཕྲོག་རྩོད་བྱེད་སྐབས། མཚོ་སྔོན་པོའི་ལྷོ་རྒྱུད་ཀྱི་ཇི་མ་ཁོད(大非川)དུ་གཡུལ་བྲེས་ཤིང་ཐང་དམག་ཡོངས་སུ་རྫོགས་པར་རྩ་གཏོར་བྱས། དེ་ནས་བཟུང་བོད་ཀྱིས་མཚོ་སྔོན་པོའི་ཉེ་འཁོར་བཟུང་བར་མ་ཟད། ལུང་ཤན་དང་རྨ་ནུབ་དོག་ལམ། ཨན་ཞི་སྡེ་བཞི་སོགས་སུ་དཔུང་དྲངས་ནས་ཐང་ཆེན་པོ་དང་འཕྲོད་རྩོད་ཀྱི་གོམ་སྟབས་ཇེ་མགྱོགས་སུ་བཏང་ལ། དར་གོས་ཚོང་ལམ་གྱི་དབང་སྒྱུར་དབང་ཆ་བླངས་ནས་སྔར་ལས་ལྷག་པའི་དཔལ་འབྱོར་ཁེ་ཕན་འཐོབ་པར་བརྩོན་ལེན་བྱས།
བོད་བཙན་པོའི་རྒྱལ་ཁབ་སྤྱི་ལོ་དུས་རབས་བརྒྱད་པར་སྟོབས་ཤུགས་ཆེས་ཆེ་བའི་གོང་མའི་རྒྱལ་ཁབ་གྲས་ཀྱི་གཅིག་ཏུ་གྱུར་བར་དོགས་མི་དགོས་ཏེ། པར་ཟིག་ནས་ལུང་ཤན་ལ་རྒྱུད། ཧིན་རྡུ་ནས་དྲུ་གུ་ཤར་མ་བར་ག་ས་གང་དུ་ས་མཚམས་དབྱེ་ནས་རྡོ་རིང་བསླངས་ཤིང་། དམག་སྒར་བཏབ་ནས་རུ་སྡེ་ཆགས། ད་དུང་རྒྱལ་ཁབ་གཞན་པར་བཙན་ཤུགས་ཀྱིས་ཆིངས་ཡིག་བཞག་པ་སོགས་ལོ་སུམ་བརྒྱའི་དུས་ཡུན་ནང་། ཡར་ལུང་གི་མནའ་འབྲེལ་རྒྱལ་ཕྲན་ཆུང་ངུ་ཞིག་ནས་མགྱོགས་མྱུར་འཕེལ་རྒྱས་བྱུང་ལ། གཅིག་གྱུར་དང་སྐྱེ་སྟོབས་དཔལ་གྱིས་ཕྱུག་པའི་མི་རིགས་ཀྱི་ཐོབ་དབང་ལྟར། འཛམ་གླིང་ལོ་རྒྱུས་གར་སྟེགས་སུ་ཧ་ལས་ཧང་སངས་དགོས་པའི་བྱ་འགུལ་སྣ་ཚོགས་སྤེལ།
བོད་བཙན་པོའི་རྒྱལ་ཁབ་ནི་ཐབས་ཆག་གི་རང་བྱུང་ཁོར་ཡུག་དང་ཤར་ནུབ་བཙིར་རྒོལ་ཁྲོད་དར་བ་དང་། ལྷག་པར་དུ་དུས་སྐབས་དེར་ས་བབ་གནམ་གཤིས་དང་མི་འབོར་ཆ་རྐྱེན་ལེགས་པའི་ཤར་ནུབ་ཀྱི་སྟོབས་ལྡན་རྒྱལ་ཁབ་གཉིས་ཏེ། ཨ་རབ་གོང་མའི་རྒྱལ་ཁབ་དང་ཐང་ཆེན་པོའི་འཐབ་ཟླར་ལངས་ཤིང་། འཕེལ་བའི་རྩེར་སོན་ནས་ཡང་བསྐྱར་ཁྱད་མཚར་བའི་གཏམ་རྒྱུད་ཇི་བཞིན་རྒུད་པར་གྱུར་བ་ནི་ཕྱི་རབས་པའི་བློར་མི་ཤོང་བ་ཞིག་གོ །
སྤྱི་ལོ842ལོར། བོད་ཀྱི་བཙན་པོ་འུ་དུམ་བཙན་བཀྲོངས་རྗེས། བོད་བཙན་པོའི་རྒྱལ་ཁབ་ཁ་ཐོར་དགུ་ཐོར་དུ་གྱུར་ལ། བོད་གཞུང་ནས་འུ་དུམ་བཙན་པོའི་སྲས་འོད་སྲུང་དང་ཡུམ་བརྟན་གཉིས་ཆབ་སྲིད་སུས་མཛད་ཞལ་མ་འཆམ་པར། ལོ་ཉེར་གསུམ་རིང་གི་དབུ་གཡོ་ནང་འཁྲུག་བྱུང་བ་དང་། ས་གནས་སོ་སོར་མཆིས་པའི་བོད་བཙན་པོའི་དམག་དོན་འགོ་གཙོས་རང་ཉིད་དཔའ་མདོག་དྲག་མདོག་གིས་དམག་དཔུང་བསྡུ་རུབ་བྱས་ནས་ཟིང་ཆ་བསླངས། དེའི་རྗེས་གཞི་རྒྱ་ཆེ་བའི་བྲན་གཡོག་འོས་ལངས་བྱུང་།
དེ་དང་དུས་མཉམ་པའི་སྤྱི་ལོ881 ལོར། ཧོང་ཁྲའོ་འོས་ལངས(黄巢起义)དམག་ཁྲང་ཨན་མཁར་དུ་འཛུལ་ལ་ཐང་རྒྱལ་རབས་མཆི་ལམ་དུ་བརྫངས།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2019-2-23 14:37 , Processed in 0.302179 second(s), 21 queries .


text:
མི་དམངས་དྲ་བའི་འཕྲིན། ཟླ་4ཚེས་19ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཞལ་ཆད་ལྟར་དབྱིན་ཇིའི་དབུ་བཞུགས་བློན་ཆེན་ཐེ་ལེ་ཧྲ·མའེ་དང་ཞལ་པར་ཐོག་ནས་བཀའ་མོལ་གནང་བ་རེད།
ཞི་ཅིན་ཕིང་གིས་མཁྱེན་ལྡན་མ་དབུ་བཞུགས་བློན་ཆེན་འདི་ལོའི་ལོ་འགོར་ཀྲུང་གོར་འཚམས་འདྲིར་ཕེབས་རིང་ང་ཚོས་ཀྲུང་དབྱིན་གྱི་འབྲེལ་བའི“དུས་སྐབས་ཡག་ཤོས”ལ་སྐུལ་འདེད་གཏིང་ཟབ་གཏོང་རྒྱུར་ངོས་འཛིན་གཅིག་མཐུན་གལ་ཆེན་བྱུང་བ་དང་། རྒྱལ་ཁབ་གཉིས་པོའི་འབྲེལ་བའི་འཐབ་ཇུས་རང་བཞིན་དང་། དངོས་སྒྲུབ་རང་བཞིན། གོ་ལ་ཧྲིལ་པོའི་རང་བཞིན། ཁོང་ཡངས་རང་བཞིན་བཅས་སྔར་བས་ཆེ་རུ་གཏོང་རྒྱུ་དང་ཀྲུང་དབྱིན་གྱི་འབྲེལ་བ་རྒྱུན་ཆད་མེད་པར་འཕེལ་རྒྱས་འགྲོ་རྒྱུར་ཐུན་མོང་ཐོག་ཁྲིད་སྟོན་བྱེད་པའི་མོས་མཐུན་གཅིག་གྱུར་བྱུང་། ཀྲུང་གོ་ཕྱོགས་ནས་དབྱིན་ཇི་ཕྱོགས་དང་མཉམ་དུ་སྤྱི་ཁོག་གི་སྲིད་ཇུས་མཐུན་སྦྱོར་དང་འབྲེལ་མཐུད་ལ་ཤུགས་སྣོན་རྒྱག་པ་དང་། མཐོ་རིམ་དབར་གྱི་སྤེལ་རེས་དང་ལམ་སྲོལ་ཅན་གྱི་སྤེལ་རེས་མཐའ་འཁྱོངས་བྱེད་པ། “རྒྱུད་གཅིག་ལམ་གཅིག”གི་སྒྲོམ་གཞིའི་འོག་དངོས་སྒྲུབ་མཉམ་ལས་ལ་སྐུལ་འདེད་བཏང་སྟེ་ཀྲུང་དབྱིན་གྱི་འབྲེལ་བའི“དུས་སྐབས་ཡག་ཤོས”ཀྱི་སྤུས་སྤོར་མགྱོགས་གཏོང་ལ་གོ་སྐབས་དེ་བས་མང་བ་སྤྲོད་འདོད་ཡོད། དབྱིན་ཇི་ཕྱོགས་ནས་ཕྱོགས་གཉིས་ཀྱི་འབྲེལ་བ་འཕེལ་རྒྱས་གཏོང་ཆེད་དྲང་ནུས་དེ་བས་མང་བ་ལེགས་སྐྱེས་འབུལ་རྒྱུའི་རེ་བ་ཡོད། ཀྲུང་དབྱིན་གཉིས་ཀ་མཉམ་འབྲེལ་རྒྱལ་ཚོགས་བདེ་འཇགས་ལས་འཛིན་ལྷན་ཚོགས་ཀྱི་ལས་འགན་རྒྱུན་འཛིན་བྱེད་མཁན་རྒྱལ་ཁབ་ཡིན་པས་ཕྱོགས་གཉིས་པོས་རྒྱལ་སྤྱིའི་མཉམ་ལས་མུ་མཐུད་ཟབ་ཏུ་བཏང་སྟེ་ཕན་ཚུན་བརྩི་འཇོག་དང་། འདྲ་མཉམ་དྲང་བདེན། མཉམ་ལས་གཉིས་ཁེ་བཅས་ཀྱི་རྒྱལ་སྤྱིའི་འབྲེལ་བ་གསར་པ་འཛུགས་རྒྱུ་དང་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་སྐྲུན་པར་སྐུལ་འདེད་གཏོང་རྒྱུར་ལེགས་སྐྱེས་དེ་བས་ཆེ་བ་འབུལ་དགོས་ཞེས་གསུངས་ཡོད།
ཐེ་ལེ་ཧྲ·མའེ་ཡིས་ལོ་འགོར་ཀྲུང་གོར་འཚམས་འདྲིར་ཡོང་རིང་དབྱིན་ཀྲུང་ཕྱོགས་གཉིས་ཀྱིས་རྒྱལ་ཁབ་གཉིས་ཀྱི་འབྲེལ་བ་ཟབ་ཏུ་གཏོང་བའི“དུས་སྐབས་ཡག་ཤོས”སླར་ཡང་གཏན་འཁེལ་བྱས་པར་ང་ཧ་ཅང་དགའ་པོ་བྱུང་། ཀྲུའུ་ཞི་ཞི་ཅིན་ཕིང་གིས་པོ་ཨའོ་ཨེ་ཤེ་ཡའི་གླེང་སྟེགས་2018ལོའི་ལོ་ཚོགས་ཀྱི་འགོ་ཚུགས་མཛད་སྒོའི་ཐོག་ཀྲུང་གོས་སྒོ་དབྱེ་སྔར་བས་རྒྱ་ཆེར་གཏོང་རྒྱུའི་བྱ་ཐབས་གསར་པ་ཁྱབ་བསྒྲགས་གནང་བར་དབྱིན་ཇིས་གདེང་འཇོག་ཆེན་པོ་བྱེད་ཀྱི་ཡོད། ཀྲུང་གོ་ཕྱོགས་ནས“ཧྲང་ཧའེ་ལོན་ཏོན་འབྲེལ་མཐུད”དངུལ་འཛིན་སྤྱོད་འགོ་འཛུགས་རྒྱུར་དགའ་བསུ་ཞུ་རྒྱུ་དང་དབྱིན་ཇི་ཕྱོགས་ནས་ཀྲུང་གོ་དང་མཉམ་དུ་མཐོ་རིམ་དབར་དང་ཁྱབ་ཁོངས་ཁག་གི་སྤེལ་རེས་དམ་ཟབ་དང་ཁྱབ་ཁོངས་ཁག་གི་མཉམ་ལས་རྒྱ་ཆེར་བཏང་སྟེ“རྒྱུད་གཅིག་ལམ་གཅིག”གི་འཛུགས་སྐྲུན་ལ་མུ་མཐུད་འཚོལ་ཞིབ་བྱས་ནས་རྒྱལ་ཁབ་གཉིས་ཀྱི་འབྲེལ་བའི“དུས་སྐབས་ཡག་ཤོས”ལ་སྐུལ་འདེད་ཧུར་ཐག་གཏོང་འདོད་ཡོད་ཅེས་གསུངས།
རྒྱལ་ཁབ་གཉིས་པོའི་འགོ་ཁྲིད་ཀྱིས་ད་དུང་སི་རི་ཡའི་དུས་བབ་དང་རྒྱལ་སྤྱིའི་ཚོང་དོན་གྱི་གནད་དོན་སོགས་ལ་དགོངས་ཚུལ་བརྗེ་རེས་གནང་བ་རེད། ཞི་ཅིན་ཕིང་གིས་ཀྲུང་གོ་ཕྱོགས་ནས་སི་རི་ཡའི་དུས་བབ་འཕེལ་རྒྱས་ལ་དོ་ཁུར་ཆེན་པོ་བྱེད་པ་དང་། རྒྱལ་སྤྱིའི་འབྲེལ་བའི་ཁྲོད་འགྲིག་མ་འགྲིག་ལ་དྲག་ཤུགས་སྤྱོད་པར་ང་ཚོས་སྔར་ནས་མོས་མཐུན་བྱེད་ཀྱི་མེད། རྒྱལ་ཁབ་ཁག་གི་བདག་དབང་རང་བཙན་དང་མངའ་ཁོངས་ཆ་ཚང་ལ་བརྩི་བཀུར་བྱས་ཏེ་རྒྱལ་སྤྱིའི་སྤྱི་ཚོགས་ཚང་མས་ཁས་ལེན་བྱེད་པའི་རྩ་དོན་ལ་གཞིགས་ནས་བྱ་བ་བསྒྲུབ་རྒྱུའི་འདོད་ཚུལ་འཛིན་གྱི་ཡོད། མིག་སྔར། དུས་བབ་གང་མགྱོགས་ཞི་ལྷོད་དུ་གཏོང་བ་དང་གདོང་གཏུག་ཛ་དྲག་དང་རྒྱ་ཆེ་རུ་མི་འགྲོ་བ་བྱེད་དགོས། སི་རི་ཡར་ཕོག་པའི་རྫས་འགྱུར་མཚོན་ཆ་འདྲ་བའི་འཇབ་རྒོལ་གནད་དོན་ལ་ཕྱོགས་ཡོངས་དང་། དྲང་བདེན། དོན་དངོས་དང་མཐུན་པ་བཅས་ཀྱི་བརྟག་དཔྱད་བྱས་ཏེ་ལོ་རྒྱུས་ཀྱི་བརྟག་བཤེར་ཐུབ་པའི་བློས་འཁེལ་སྡོམ་ཚིག་གཅོད་དགོས་པ་དང་འབྲེལ་ད་དུང་སི་རི་ཡའི་གནད་དོན་ཆབ་སྲིད་ཐད་ནས་ཐག་གཅོད་བྱེད་པར་ཕན་འབྲས་མགྱོགས་ཙམ་ཐོན་རྒྱུར་སྐུལ་འདེད་ཧུར་ཐག་གཏོང་དགོས་པའི་ནན་བཤད་གནང་བ་རེད།


text:
གཞོན་ལྷན་ཚོགས་གཙོ་ངོ་སྤྲོད་དང་འབྲེལ་བའི་བཅར་འདྲི།
གཞོན་ལྷན་ཚོགས་གཙོ་བསྟན་འཛིན་འཇིགས་མེད་ངོ་སྤྲོད་དང་འབྲེལ་བའི་བཅར་འདྲི། དྲི་བ། སྐུ་ཉིད་ངོ་སྤྲོད་མདོར་བསྡུས་གནང་རོགས།
ལན། ང་བལ་ཡུལ་ཀ་ཏ་མན་ཊི་ལ་སྐྱེས་པ་དང། ཐོག་མར་སློབ་གྲྭ་རྒྱ་གར་རྡོ་རྗེ་གླིང་St. Joseph’s School, North Point ཞེས་པའི་དབྱིན་ཇི་སློབ་གྲྭ་དེ་ནས་འཛིན་གྲྭ་བཅུ་པ་ཐོན། དེ་ནས་བྷེང་ལོར་དུ་ཡོད་པའི་BALDWIN METHODIST མཐོ་སློབ་ཏུ་ལོ་གཉིས་རིང་སློབ་སྦྱོང་བྱས་པའི་རྗེས།
ཚུར་བལ་ཡུལ་ལ་སླེབས་ནས་ཨ་རིའི་མཐོ་རིམ་སློབ་གྲྭ་(University Of Colorado Denver) ཞེས་པའི་ཡན་ལག་བལ་ཡུལ་དུ་ཡོད་པ་དེར་ལོ་གཅིག་ཙམ་ལ་སློབ་སྦྱོང་བྱས། དེ་ནས་ཨ་རི་ལ་སོང་ནས་མུ་མཐུད་དུ་(University Of Colorado Denver) མཐོ་སློབ་ཏུ་སློབ་སྦྱོང་བྱས། དེར་ཕྱིའི་སློབ་གྲོགས་མང་པོ་ཞིག་དང་འབྲེལ་བ་བྱུང་བའི་སྐབས། ཁྱོད་གང་ནས་ཡིན་ཟེར་བའི་དྲི་བ་དེ་རང་བཞིན་གྱིས་སླེབས་ཡོང་གི་འདུག དེ་ཡིན་དུས་ང་རང་སྐྱེས་ས་བལ་ཡུལ་ཡིན་ན་ཡང་ངའི་ཕ་མ་ཚོ་བོད་ནས་སླེབས་པ་རེད་ཅེས་འགྲེལ་བཤད་རྒྱག་སྐབས་མང་ཆེ་བ་ཞིག་གིས་བོད་དེ་གང་དུ་ཡོད་མིན་གྱི་གནས་ཚུལ་ཤེས་ཀྱི་མི་འདུག དེས་བོད་ཀྱི་གནས་སྟངས་གང་འདྲ་ཞིག་ཡིན་པ་སྟོན་གྱི་ཡོད་པ་རེད། དེར་བརྟེན་སོ་སོ་བོད་པ་ཞིག་ཡིན་པའི་ངོས་ནས་བོད་ནང་གི་གནས་ཚུལ་དང་བོད་ཅེས་པའི་ལུང་པ་དེ་གང་དུ་ཡོད་མིན་སོགས་ཀྱི་གནས་ཚུལ་ཕྱི་ལོགས་ཀྱི་དབྱིན་ཇིའི་སློབ་གྲོགས་ཚོར་ཁྱབ་ཐུབ་རྒྱུ་དེ་གལ་ཆེན་པོ་ཞིག་མཐོང་ནས། སློབ་གྲྭ་དེའི་ནང་དུ་ཐོག་མར་བོད་རང་བཙན་སློབ་ཕྲུག་ཚོགས་པ་བཙུགས་པ་ཡིན། ཕལ་ཆེར་དགུ་ཅུ་གོ་དགུའི་ནང་རེད། དེ་ནས་མཐོ་སློབ་མ་ཐོན་བར་དུ་སློབ་གྲྭ་དེའི་ནང་གི་བོད་རང་བཙན་སློབ་ཕྲུག་ཚོགས་པའི་ཚོགས་གཙོའི་འགན་ཁུར་བ་དང་། མཐོ་སློབ་དང་ས་གནས་དེའི་ཁུལ་དུ་ལས་འགུལ་མང་པོ་ཞིག་སྤེལ་བ་ཡིན།
དེ་ནས་སློབ་མཐར་ཕྱིན་སྐབས་ཨ་རིར་བོད་དོན་རྒྱབ་སྐྱོར་ཚོགས་པ་(Colorado Friends Of Tibet) ཞེས་པ་ཞིག་ཡོད་རེད། སྐབས་དེའི་ཁོང་ཚོའི་སྤྱི་ཁྱབ་འགན་འཛིན་གནས་སྤོས་པས། ངས་༢༠༠༥ ནས་ལོ་ལྔ་དྲུག་ཅིག་གི་རིང་ལ་ཁཱོ་ལོ་རཱ་ཌོ་བོད་དོན་རྒྱབ་སྐྱོར་ཚོགས་པའི་འགན་འཛིན་བྱས་པ་ཡིན། ༢༠༠༧ ལོར་ཁཱོ་ལོ་རཱ་ཌོ་ས་གནས་ཀྱི་བོད་རིགས་སྤྱི་མཐུན་ཚོགས་པའི་ཚོགས་གཙོར་ས་གནས་དེར་ཡོད་པའི་བོད་མི་ཉིས་བརྒྱ་སུམ་བརྒྱ་ཙམ་ཡོད་པ་དག་གིས་འོས་བླུགས་ཏེ་ང་འདམས་པ་རེད། མུ་མཐུད་དུ་ལོ་གཅིག་དང་ཕྱེད་ཀ་ཙམ་གྱི་རིང་དེ་གར་ལས་ཀ་བྱས་པ་རེད། དེ་ནས་ང་སློབ་གྲྭར་འགྲོ་སྐབས་གཞས་ཀྱི་སྐོར་ལ་སློབ་སྦྱོང་བྱས་པ་ཡིན་པ་དང། དམིགས་བསལ་སྤྱི་ཡོངས་ཀྱི་(Music Industry) རོལ་དབྱངས་བཟོ་བསྐྲུན་སྐོར་ལ་རེད། Music Industry ཟེར་དུས་གཞས་གཅིག་པུ་མ་ཡིན་པར་ཚོང་དང་ཚང་མ་ལ་འབྲེལ་བ་ཡོད་པའི་གཞས་དང་ཚོང་གཉིས་ཀ་ཡིན་པའི་སློབ་སྦྱོང་ཞིག་རེད། ངའི་ནམ་རྒྱུན་བསམ་བློ་གཏོང་སྟངས་དེ་ག་རེ་ཡིན་ཟེར་ན། སོ་སོའི་སློབ་སྦྱོང་བྱས་པ་དེས་རང་གི་མི་རིགས་དང་རྩ་དོན་གྱི་ཆེད་དུ་གང་འདྲ་བྱས་ནས་ཕན་ས་རེད་རྟག་པར་བསམ་གྱིི་ཡོད། ཐེངས་ཤིག་ང་Minnesota ལ་སྤུན་མཆེད་ཐུག་པར་སོང་བ་ཡིན། དེར་སྤྱི་ཚོགས་དེ་ཚགས་ཚུད་པོ་ཞེ་དྲག་ཅིག་མཐོང་སོང་། ཕལ་ཆེར་ས་གནས་དེ་ལ་བོད་པ་ཉིས་སྟོང་སུམ་སྟོང་ཙམ་ཡོད་ས་རེད། ངའི་སྤུན་མཆེད་བསྟན་འཛིན་ངག་དབང་ཟློས་གར་ཟུར་པ་ཞིག་རེད། ཁོང་གིས་དེར་གཞས་བསླབ་ནས་བསྡད་ཡོད་པས། ངས་ཀྱང་དེ་གོ་སྐབས་ཡག་པོ་ཞིག་མཐོང་ནས་ཉིས་སྟོང་བརྒྱད་ཙམ་ལ་ང་Minnesota དུ་སྤོས་པ་ཡིན། དེར་ས་གནས་གཞོན་ནུ་འདུག བུད་མེད་འདུག ཚང་མ་ཚགས་ཚུད་པོ་ཞེ་དྲག་འདུག དེ་ཡིན་དུས་༢༠༠༩ ལོར་དེ་གའི་ས་གནས་གཞོན་ནུའི་ཚོགས་གཙོ་ལོ་གཉིས་རིང་བྱས་པ་ཡིན། དེའི་རྗེས་སུ་ཡང་བསྐྱར་སླེབས་ཏེ་ལོ་གཉིས་ལ་ཚོགས་གཙོ་བྱས་པ་རེད། ད་ལོར་ཉེ་ཆར་འདིར་དབུས་གཞོན་ནུ་ལྷན་ཚོགས་ཀྱི་ཚོགས་ཆེན་ལ་བཅར་བའི་གོ་སྐབས་བྱུང་སོང་། འདིར་སླེབས་དུས་མི་མང་གིས་འོས་བླུགས་ནས་དབུས་གཞོན་ནུའི་ཚོགས་གཙོ་ཆགས་རེད། ད་ལོ་རྒྱུས་འདྲ་བོ་དེ་འདྲ་ཞིག་ཡིན།
དྲི་བ། ཁྱེད་ཀྱིས་གཞོན་ལྷན་ཚོགས་གཙོ་གནང་དགོས་པའི་དམིགས་ཡུལ་གཙོ་བོ་གང་ཡིན།
ལན། ཐོག་མར་ང་འདིར་ཚོགས་འདུ་ལ་སླེབས་དུས་ཚོགས་གཙོ་ཆགས་ཀྱི་རེད་བསམ་པའི་བསམ་བློ་ཡོད་པ་མ་རེད། སྤྱིར་བཏང་གི་ཚོགས་འདུ་དེ་སྔ་སྣུར་གྱིས་བསྐོངས་དགོས་ཁེལ་བ་དང་ཚོགས་འདུ་ཛ་དྲག་ཅིག་ཡིན་དུས། མཱེ་ནི་སོ་ཊ་ས་གནས་ཀྱི་གཞོན་ནུ་དེ་བྱང་ཨ་རིའི་གཞོན་ནུའི་ནང་ནས་ཤུགས་ཆེ་ཤོས་འདྲ་བོ་བརྩིས་བསྡད་ཡོད་རེད། དེ་ཡིན་དུས་ང་ཚོ་ལ་དུས་ཚོད་དང་མཐུན་རྐྱེན་ཚང་མ་ཡོད་དུས། ཚོགས་འདུ་ལ་སླེབས་པ་ཡིན། ཚོགས་འདུ་ལ་ཡོང་ནས་ཚོགས་གཙོ་ཆགས་དུས་སོ་སོའི་ངོས་ནས་གྲ་སྒྲིག་གཅིག་ཀྱང་ཡོད་མ་རེད་ལ། ཐོག་མར་ཚོགས་འདུར་སླེབས་དུས་མཱེ་ནི་སོ་ཊ་གནས་ནས་བདུན་ཕྲག་གསུམ་རིང་གུང་སེང་ཞུས་ནས་སླེབས་པ་ཡིན། ད་ལྟ་ལས་ཀ་ནས་ཀྱང་དགོངས་པ་ཞུས་པ་རེད། དེ་ག་ནང་བཞིན་སྐྱེས་དམན་ཡང་ཨ་རིར་ཡོད་རེད། ཡིན་ནའང་སོ་སོའི་ངོས་ནས་ད་ལྟའི་བར་དུ་རྩ་དོན་ཐོག་ལ་ལས་ཀ་ག་རེ་བྱས་པ་ཡིན་ནའང་མི་མང་གིས་བདམས་ནས་བྱུང་བ་རེད། མི་མང་གིས་འོས་བླུགས་པ་རྩ་ཆེན་པོར་བརྩི་ཡོད། དེ་བཞིན་སོ་སོའི་ངོས་ནས་སོ་སོའི་མི་རིགས་རེད། སོ་སོའི་རྒྱལ་ཁབ་རེད། སོ་སོའི་འཐབ་རྩོད་ལ་ལས་ཀ་བྱེད་པའི་གོ་སྐབས་དེ་རྩ་ཆེ་ཤོས་ཤིག་ལ་བརྩིས་བསྡད་ཡོད། ད་རེས་ཀྱི་གོ་སྐབས་རག་པ་དེ་ལ་དམིགས་བསལ་གཞོན་ནུ་ལྷན་ཚོགས་ཀྱི་ཚོགས་མི་མང་པོ་ཞིག་གིས་འོས་བླུགས་ཏེ་སླེབས་པའི་མང་མོས་ཀྱི་རྒྱབ་སྐྱོར་གྱི་རྣམ་པ་ཤུགས་ཆེན་པོ་ཞིག་ཡོད་དུས། ད་ལྟའི་སྐབས་དེ་ལ་ང་རང་གིས་ཁས་བླངས་པ་འདྲ་བོ་ཞིག་རེད།
དྲི་བ། མ་འོངས་པ་ལས་དོན་ཤུགས་རྒྱག་ས་གཙོ་བོ་ག་རེ་ཡིན་ནམ།
ལན། བོད་ཀྱི་གཞོན་ནུ་ལྷན་ཚོགས་དེ་ཕྱི་ལོ་༡༩༧༠ ནང་བཙུགས་པ་རེད་ལ། དབུས་དང་ས་གནས་ཚང་མར་ཚོགས་མི་དང་རྒྱུན་ལས་མང་པོ་ཞིག་གིས་སྐུ་ལས་བསྐྱོན་ནས་ད་ལྟའི་དུས་ཚོད་འདིར་གཞོན་ནུ་བརྟན་པོར་གནས་ཡོད་པའི་རྒྱུ་མཚན་གཙོ་བོ་ཆགས་ཡོད་རེད། ད་ང་རང་ཚོ་ལའང་འགན་ཆེན་པོ་ཞིག་ཡོད་རེད། སྤྱིར་བཏང་ང་ཚོས་གཙོ་བོ་དེ་ང་རང་ཚོའི་སྒྲིག་འཛུགས་སྲ་བརྟན་བྱེད་རྒྱུ་དེ་འདྲ་ཞིག་གི་དམིགས་ཡུལ་དང་འཆར་གཞི། གཉིས་པ་དེ་མི་རབས་གསར་པའི་སྙིང་སྟོབས་གོང་འཕེལ་ཞེས་མི་རབས་གསར་པ་རྣམས་ལ་སེམས་ཤུགས་སྤར་རྒྱུ། གསུམ་པ་དེ་ང་རང་ཚོ་གཞོན་ནུའི་ཚོགས་མི་ཡིན་ནའང་རེད། ཕྱི་ལོགས་ཀྱི་ཚོགས་པ་གཞན་དག་ཡིན་ནའང་རེད། འབྲེལ་བ་ཡག་པོ་བྱས་ནས་གཅིག་སྒྲིལ་གྱི་རྣམ་པའི་ཐོག་ནས་ལས་འགུལ་སྤེལ་རྒྱུ་བཅས་དམིགས་ཡུལ་ཡིན། སྤྱིར་བཏང་གཞོན་ནུ་ལྷན་ཚོགས་ཡིན་པས། སྒྲིག་འཛུགས་རེད། སྒྲིག་འཛུགས་ནང་ལ་འགན་འཛིན་ལྷན་ཚོགས་ཡོད་རེད། ཚོགས་ཆེན་འཚོགས་དགོས་པ་རེད། འགན་འཛིན་ལྷན་ཚོགས་དང། ཚོགས་ཆེན་ནང་ལའང་གྲོས་གཞི་མང་པོ་ཞིག་འཇོག་གི་ཡོད་པ་དེ་ལག་བསྟར་དགོས་རེད། སྤྱིར་བཏང་གི་འགྲོ་སྟངས་དེ་རེད། ང་ཚོས་ག་རེ་བྱས་ནའང། སྒྲིག་འཛུགས་ཀྱི་འོག་ལ་བསྡད་ནས་སྒྲིག་འཛུགས་དང་མ་འགལ་བར་ལས་ཀ་བྱེད་རྒྱུ་དེ་གལ་ཆེན་པོ་རེད་བསམ་གྱི་ཡོད།
དྲི་བ། ཁྱེད་རང་བོད་དོན་ལས་འགུལ་དང། ཚོགས་པ་སྒྲིག་འཛུགས་མང་པོའི་ནང་ཞུགས་མྱོང་བས། བོད་དོན་ལས་འགུལ་སྤེལ་སྐབས། དཀའ་ངལ་ཆེ་ཤོས་དེ་ག་རེ་ངོས་འཛིན་བྱེད་ཀྱི་ཡོད།
ལན། དང་པོ་བོད་ཀྱི་རྩ་དོན་ཐོག་ལ་ལས་ཀ་བྱས་དུས་རྒྱུ་མཚན་ཞིག་ཡོད་པས་ང་ཚོ་ལས་འགུལ་ནང་ལ་སྡོད་ཀྱི་ཡོད་པ་རེད། རྒྱུ་མཚན་ག་རེ་རེད་ཟེར་ན་སོ་སོའི་ལུང་པ་དེ་མེད་པའི་གནས་སྟངས་འོག སོ་སོའི་ལུང་པའི་ནང་དུ་ཡོད་པའི་ཤ་ཁྲག་གཅིག་པའི་སྤུན་ཟླ་ཚོར་དཀའ་ངལ་ག་ཚོད་ཅིག་ཡོད་རེད། དེ་ཚོ་ལ་གཅིག་བལྟས་ནས་ལས་ཀ་བྱས་དུས་སོ་སོའི་ངོས་ནས་དཀའ་ངལ་ཞེ་དྲག་ཅིག་མཐོང་གི་མི་འདུག སོ་སོའི་ངོས་ནས་གང་ཐུབ་ཐུབ་ཀྱི་འབད་བརྩོན་བྱེད་དགོས་ཀྱི་ཡོད་རེད། གང་ཐུབ་ཐུབ་ཀྱི་ལས་འགུལ་སྤེལ་དགོས་ཀྱི་ཡོད་རེད། ད་ལྟའི་སྐབས་འདིར་ལས་འགུལ་གྱི་ཚད་མཐོ་རུ་གཏོང་དགོས་ཀྱི་རེད་བསམ་གྱི་ཡོད། དཀའ་ངལ་ཆུང་ཆུང་དེ་འདྲ་ཡོད་རྒྱུ་རེད་དེ། སྤྱི་ཡོངས་ཀྱི་བསམ་བློ་རྒྱ་ཆེན་པོ་ཞིག་བཏང་ནས་བོད་ནང་གི་དཀའ་ངལ་ལ་གཅིག་ལྟ་དུས། སོ་སོའི་དཀའ་ངལ་དེ་ཆེན་པོ་མ་རེད་བསམ་གྱི་ཡོད། སོ་སོའི་ངོས་ནས་དཀའ་ངལ་ག་འདྲ་ཞིག་ཡོད་ནའང་སེམས་ཤུགས་སྤར་རྒྱུ་དང་སེམས་ཤུགས་འཕར་བའི་གནས་སྟངས་དེ་བོད་ནང་གི་སྤུན་ཟླ་ཚོ་ཆགས་བསྡད་འདུག
དྲི་བ། མ་འོངས་པའི་ལས་འགུལ་སྤེལ་ཕྱོགས་ཐད་ཚོགས་མི་དང་མི་མང་རྣམས་ལ་འབོད་སྐུལ་ཞུ་རྒྱུ་ཡོད་དམ།
ལན། གཙོ་ཆེ་ཤོས་དེ་གོང་དུ་ཞུས་པ་ནང་བཞིན་བོད་ནང་གི་དཀའ་ངལ་དེ་རེད། བོད་ནང་དུ་སྐུ་ལུས་མེར་སྲེག་བཏང་ནས་བརྒྱ་དང་ཉི་ཤུ་ལྷག་ཟིན་ཡོད་པ་རེད། དེའི་དཀའ་ངལ་དེ་ང་རང་ཚོས་ག་འདྲ་བྱས་ནས་སེལ་ཐུབ་ཀྱི་ཡོད་མིན་སྐོར་ལ་ང་རང་ཚོའི་སྤྱི་ཚོགས་ནང་དུ་ཚང་མས་གཅིག་སྒྲིལ་བྱེད་རྒྱུ་དེ་གལ་ཆེན་པོ་རེད། དེ་བཞིན་མུ་མཐུད་དུ་ལས་འགུལ་སྤེལ་རྒྱུ་དེ་གལ་ཆེན་པོ་ཞེ་དྲག་མཐོང་གི་འདུག དམིགས་བསལ་ཆབ་སྲིད་ཀྱི་གོ་རྟོགས་ཡར་རྒྱས་གཏོང་རྒྱུ་དང་མང་གཙོའི་གོ་རྟོགས་ཡར་རྒྱས་གཏོང་དགོས་རྒྱུ་བཅས། སོ་སོའི་ངོས་ནས་འགན་ཁུར་ཏེ་ཚོགས་པ་གཅིག་བསྒུག་མ་བསྡད་པར། རང་ངོས་ནས་ལས་འགུལ་ནང་མཉམ་ཞུགས་བྱེད་རྒྱུ་དེ་གལ་ཆེ་པོ་ཞེ་དྲག་མཐོང་གི་འདུག
བོད་ཀྱི་གཞོན་ལྷན་གྱི་ཚོགས་ཆེན་བཅོ་ལྔ་པ་འཚོགས་ཏེ། ༢༠༡༣ ལོའི་ཕྱི་ཟླ་༦ ཚེས་༡ ཉིན་གཞོན་ལྷན་གྱི་དབུས་རྒྱུན་ཁག་གསར་འདེབས་བྱས་ཡོད་པ་རེད། སྐབས་དེར་ཚོགས་གཙོ་བསྟན་འཛིན་འཇིགས་མེད་དང། ཚོགས་གཞོན་རྟ་མགྲིན་སྲིད་ཆོས། དྲུང་ཆེ་བསྟན་འཛིན་ལམ་བཟང་འོས་འདེབས་བྱས་ཡོད་པ་རེད།།
༢༠༡༢ ལོར་བཅར་འདྲི་ཞིག།
http://www.tibetexpress.net/bo/2010-02-06-06-49-13/2010-02-04-05-42-15/7653-2012-03-04-04-54-31


text:
སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན།
སྔོན་ཆད་ས་ཆ་ཞིག་ན། སྐྱེས་པ་སྨ་ར་རིང་པོ་ཅན་ཞིག་ཡོད།ཁོའི་སེམས་སུ་སྨ་ར་རིང་པོ་ནི་མི་ཤེས་རབ་ཅན་གྱི་མཚོན་རྟགས་སུ་འདོད་ནས།ནམ་རྒྱུན་རང་གི་སྨ་ར་ལ་གཙང་སྦྲ་དང་བདག་གཅེས་ཡག་པོ་བྱེད་ཀྱི་ཡོད་པ་མ་ཟད། མི་ཚོགས་ཀྱི་ཁྲོད་དུ། སྨ་ར་ལ་ལག་པས་བྱིལ་བྱིལ་བྱས་ཏེ་རྫིག་ཉམས་སྟོན་པ་དང་། སྨ་ར་ལག་པའི་ནང་དུ་བཟུང་སྟེ། གཞན་ལ་ངོམས་སོ་བྱེད་བཞིན་ཡོད།
ནུབ་མོ་ཞིག་ལ་མི་དེས་མར་མེའི་འོད་ཀྱི་ངོགས་ནས་དཔེ་དེབ་ཀློག་སྐབས། དེབ་ནང་དུ་ཡིད་ཆེས་དཀའ་བའི་ཚིག་ཕྲེང་གཅིག་མཐོང་། ཚིག་ཕྲེང་དེའི་ནང་དུ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན"ཞེས་བྲིས་ཡོད།
མི་དེས་རང་གིས་བཀླགས་མ་ཐག་པའི་ཚིག་ཕྲེང་དེར་ཡིད་མ་ཆེས་པར། ཡང་བསྐྱར་སྐད་གསང་མཐོན་པོས་ཐེངས་གཅིག་བཀླགས། དེ་ནས་ཡང་ཁོས་མིག་རྡེབ་རྡེབ་ཐེངས་འགའ་བྱས་པ་དང་། མིག་མཐའ་ལག་པས་ཕུར་ཕུར་བཏང་། མིག་ཁ་ཡར་གདེངས་ཏེ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་དེ་ཡང་བསྐྱར་ཐེངས་གཅིག་བཀླགས།
དེ་ནས་མི་དེའི་སེམས་མ་སྐྱིད་པར། སྨ་ར་རིང་པོ་དེ་ལག་པའི་ནང་དུ་བཟུང་སྟེ། མེ་ལོང་ནང་ལྟ་ཞོར་སེམས་ལ། ཨ་ཁ་ཁ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་བྲིས་པ་འདི་ངོ་མ་བདེན་པ་ཡིན་ནམ་བསམ་པ་དང་། ཡང་སེམས་ལ། གལ་སྲིད། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་འདི་བདེན་པ་ཡིན་ན། ང་གླེན་པར་གྱུར་འདུག་བསམ་ནས་སེམས་ཧ་ཅང་སྐྱོ།
ཁོའི་སེམས་ལ། སུ་ལ་སྨ་ར་རིང་པོ་ཡོད་ན། དེ་ནི་ནི་གླེན་པ་ཡིན་ཞེས་པ་དེར་བསམ་བློ་མ་བཏང་ན་བཟང་སྙམ་ནའང་། ཚིག་ཕྲེང་དེ་ཁོའི་ཀླད་པའི་ནང་དུ་ཡང་ནས་ཡང་དུ་འཁོར་ཏེ་སེམས་ཁྱོན་ནས་ལྷོད་ལ་མ་བབས།དེ་ནས་ཉིན་རེ་རེ་དང་ཞག་རེ་རེ་སོང་དུས། མི་དེའི་སེམས་སྡུག་ནས་ངན་སར་ལྷུང་སྟེ། ཉིན་མོ་ཟས་ཟ་མི་འདོད་པ་དང་། མཚན་མོར་གཉིད་མི་ཁུག་པའི་གནས་སུ་གྱུར།
དེ་ནས་མི་དེས་བསམ་བློ་མང་པོ་བཏང་མཐར། དེབ་ནང་དུ་བྲིས་པའི་"སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་པ་དེ་བདེན་པ་ཡིན་ན། སྨ་ར་རིང་པོ་བཞག་ནས་ཅི་བྱེད་བསམ་པ་དང། སྨ་ར་རིང་པོ་དེ་མེ་བསྲེག་གཏོང་རྒྱུའི་སེམས་ཐག་བཅད། དེ་ནས་མི་དེའི་ལག་པ་གཅིག་གིས་སྨ་ར་རིང་པོ་དེའི་སྣེ་ནས་འཇུས། ལག་པ་གཞན་ཞིག་གིས་མཆོད་མེ་བཟུང་སྟེ། སྨ་ར་རིང་པོ་དེ་མེར་བསྲེག་པའི་ཚེ། སྨ་ར་རིང་པོ་དེ་ཙག་སྒྲ་དང་བཅས་འབར།
མེ་ལྕེ་ཁ་ནས་མིག་སྤུ་ལ་མཆེད། ཁོས་ཨ་ཚ་ཞེས་སྐད་ཤོར་བ་དང་ལྷན་ཏུ་ས་ལྡིང་གནམ་ལྡིང་བྱས། དེ་ནས་མེ་ལྕེ་ཡར་མགོར་མཆེད་དེ་སྐྲ་ལོ་མེ་ལ་འབར། སྐབས་དེར། ཁྱིམ་མཚེས་རྣམས་ཐོན་ནས།མི་དེའི་མགོར་ཆུ་ཟོ་བ་གང་བླུགས་ཏེ་མེ་བསད།
ཁྱིམ་མཚེས་རྣམས་ཀྱིས་མི་དེར། ག་རེ་བྱས་ཉེས་ཐེབས་སོང་ཞེས་དྲིས་པ་ན། ཁོས་མགོ་བོ་གཡུག་ཞོར་དང་། དབུགས་རིང་གཏོང་ཞོར་དུ། ངའི་དེབ་དེའི་ནང་དུ། "སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན" ཞེས་བྲིས་འདུག ངས་གླེན་རྟགས་བསྟན་ཏེ་ཚིག་དེར་བདེན་དཔང་བྱས་པ་རེད་ཅེས་དབུགས་རིང་ནར་ནར་ཤོར་རོ།།
མཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: སུ་ལ་སྨ་ར་རིང་པོ་ཡོད་ན། དེ་ནི་གླེན་པ་ཡིན།
No comments found.